EL Επίσημη Εφημερίδα της Ευρωπαϊκής Ένωσης L 217/1

ΑΠΌΦΑΣΗ (ΕΕ) 2017/1494 ΤΗΣ ΕΠΙΤΡΟΠΉΣ

της 19ης Δεκεμβρίου 2016

σχετικά με την κρατική ενίσχυση που αφορά επενδυτική σύμβαση για τη μετατροπή της πρώτης μονάδας του σταθμού παραγωγής ηλεκτρικής ενέργειας στο Drax ώστε να λειτουργεί με βιομάζα SA.38760 (2016/C) την οποία προτίθεται να εφαρμόσει το Ηνωμένο Βασίλειο

[κοινοποιηθείσα υπό τον αριθμό C(2016) 8442]

(Το κείμενο στην αγγλική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο,

Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),

Αφού κάλεσε τα ενδιαφερόμενα μέρη να υποβάλουν τις παρατηρήσεις τους σύμφωνα με τις προαναφερόμενες διατάξεις (1) και έχοντας υπόψη τις παρατηρήσεις αυτές,

Εκτιμώντας τα ακόλουθα:

1. ΔΙΑΔΙΚΑΣΙΑ

(1) Στις 2 Απριλίου 2015, έπειτα από επαφές που πραγματοποιήθηκαν πριν από την κοινοποίηση, οι αρχές του Ηνωμένου Βασιλείου κοινοποίησαν στην Επιτροπή, σύμφωνα με το άρθρο 108 παράγραφος 3 της Συνθήκης, τη στήριξη για τη μετατροπή της μονάδας 1 του σταθμού παραγωγής ηλεκτρικής ενέργειας στο Drax ώστε να λειτουργεί με βιομάζα. Η Επιτροπή ζήτησε από το Ηνωμένο Βασίλειο να παράσχει πρόσθετα στοιχεία στις 20 Μαΐου, στις 24 Ιουλίου και στις 23 Οκτωβρίου 2015. Το Ηνωμένο Βασίλειο υπέβαλε απάντηση στην Επιτροπή στις 26 Μαΐου, στις 25 Αυγούστου και στις 5 Νοεμβρίου 2015.

(2) Με επιστολή της 5ης Ιανουαρίου 2016, η Επιτροπή ενημέρωσε το Ηνωμένο Βασίλειο για την απόφασή της να κινήσει τη διαδικασία που προβλέπεται στο άρθρο 108 παράγραφος 2 της Συνθήκης σχετικά με την ενίσχυση για τη μετατροπή της μονάδας 1 του σταθμού παραγωγής ηλεκτρικής ενέργειας στο Drax ώστε να λειτουργεί με βιομάζα («απόφαση για την κίνηση της διαδικασίας»).

(3) Στις 18 Φεβρουαρίου 2015, το Ηνωμένο Βασίλειο υπέβαλε στην Επιτροπή τις παρατηρήσεις του σχετικά με την απόφαση για την κίνηση της διαδικασίας.

(4) Στις 5 Φεβρουαρίου 2016, η απόφαση για την κίνηση της διαδικασίας δημοσιεύθηκε στην Επίσημη Εφημερίδα της Ευρωπαϊκής Ένωσης. Η Επιτροπή κάλεσε επίσης τα ενδιαφερόμενα μέρη να υποβάλουν τις παρατηρήσεις τους επί του θέματος.

(5) Η Επιτροπή έλαβε παρατηρήσεις από 49 ενδιαφερόμενα μέρη. Στις 7 Απριλίου 2016, διαβίβασε τις εν λόγω παρατηρήσεις στο Ηνωμένο Βασίλειο, παρέχοντάς του τη δυνατότητα να απαντήσει. Στις 9 Μαΐου 2016, το Ηνωμένο Βασίλειο απάντησε προσηκόντως στις παρατηρήσεις.

2. ΛΕΠΤΟΜΕΡΗΣ ΠΕΡΙΓΡΑΦΗ ΤΟΥ ΜΕΤΡΟΥ

2.1. Το έργο μετατροπής της μονάδας στο Drax ώστε να λειτουργεί με βιομάζα και ο δικαιούχος αυτού

(6) Το Ηνωμένο Βασίλειο επέλεξε οκτώ έργα ανανεώσιμων πηγών ενέργειας στο πλαίσιο της διαδικασίας λήψης τελικής επενδυτικής απόφασης για την προώθηση των ανανεώσιμων πηγών ενέργειας (Final Investment Decision Enabling for Renewables — FIDeR) (2). Στα εν λόγω επιλεγμένα έργα θα παρασχεθεί στήριξη μέσω επενδυτικών συμβάσεων. Το κοινοποιηθέν μέτρο, που αφορά τη μονάδα 1 του σταθμού ηλεκτροπαραγωγής στο Drax, συγκαταλέγεται μεταξύ των οκτώ έργων που επιλέχθηκαν στο πλαίσιο της διαδικασίας FIDeR (3).

(7) Η κοινοποιηθείσα ενίσχυση αφορά ενίσχυση λειτουργίας για την παραγωγή ηλεκτρικής ενέργειας από μονάδα («μονάδα 1») του σταθμού ηλεκτροπαραγωγής με καύση άνθρακα στο Drax η οποία θα μετατραπεί ώστε να λειτουργεί εξολοκλήρου με βιομάζα. Ο σταθμός ηλεκτροπαραγωγής βρίσκεται στην πόλη Selby, στο North Yorkshire της βορειοανατολικής Αγγλίας και ανήκει στην εταιρεία Drax Power Limited (ο δικαιούχος), θυγατρική κατά πλήρη κυριότητα της Drax Holding Limited, η οποία έχει επίσης την ευθύνη της εκμετάλλευσής της.

(8) Ο σταθμός ηλεκτροπαραγωγής με καύση άνθρακα ισχύος στο Drax έχει ισχύ 3 960 MW και η εκμετάλλευσή του για εμπορικούς σκοπούς ξεκίνησε το 1974. Σύμφωνα με την τρέχουσα πρόταση, μία από τις έξι μονάδες του σταθμού ηλεκτροπαραγωγής θα μετασκευαστεί ώστε να λειτουργεί αποκλειστικά με βιομάζα. Λόγω των χαρακτηριστικών της διαδικασίας της καύσης, ο σταθμός θα είναι σε θέση να καίει αποκλειστικά συσσωματώματα ξύλου βιομηχανικής ποιότητας. Ο σταθμός θα προμηθεύει με ηλεκτρική ενέργεια το εθνικό δίκτυο ηλεκτροδότησης και το Ηνωμένο Βασίλειο εκτιμά ότι το έργο θα παράγει το 1,1 % της μέσης ετήσιας μελλοντικής ηλεκτρικής ενέργειας του Ηνωμένου Βασιλείου.

(9) Σύμφωνα με τις εκτιμήσεις του Ηνωμένου Βασιλείου, το κοινοποιηθέν έργο θα έχει ως αποτέλεσμα τη μείωση των εκπομπών CO2 κατά περίπου 28,8 εκατ. τόνους κατά τη διάρκεια ζωής του και θα παρέχει περίπου 3,6 TWh ηλεκτρικής ενέργειας ετησίως. Ο σταθμός θα παρέχει ηλεκτρική ενέργεια βασικού φορτίου και χαμηλών εκπομπών διοξειδίου του άνθρακα.

(10) Σύμφωνα με τις εκτιμήσεις του Ηνωμένο Βασιλείου, η μονάδα στο Drax έχει σχεδιαστεί ώστε να λειτουργεί με ονομαστική ηλεκτρική ισχύ 645 MW, με μέσο συντελεστή φορτίου 78 % (4). Η μονάδα θα χρησιμοποιεί περίπου 2,4 εκατ. ξηρούς τόνους συσσωματωμάτων ξύλου ετησίως, το μεγαλύτερο ποσοστό των οποίων θα εισάγεται από το νοτιοανατολικό τμήμα των ΗΠΑ. Η κατά προσέγγιση ανάλυση των πηγών προμήθειας συσσωματωμάτων ξύλου θα έχει ως ακολούθως: α) το 60 % θα εισάγεται από το νοτιοανατολικό τμήμα των ΗΠΑ (5), β) το 13 % θα εισάγεται από τη Βραζιλία, γ) το 7 % περίπου θα αγοράζεται στην αγορά τοις μετρητοίς με άμεση παράδοση(spot market) συσσωματωμάτων ξύλου, δ) το 4 % θα προέρχεται από την Ευρώπη. Το υπόλοιπο ποσοστό ύψους περίπου 16 % θα προέρχεται από το νοτιοανατολικό τμήμα των ΗΠΑ και τον Καναδά, αν και μικρές ποσότητες είναι επίσης δυνατό να προέρχονται από την υπόλοιπη Ευρώπη ανάλογα με τους διαθέσιμους πόρους. Ο σχεδιασμός της μονάδας 1 στο Drax δεν προβλέπει συμμόρφωση με τις ισχύουσες νομοθετικές διατάξεις των κανονισμών για την αποτέφρωση αποβλήτων και, ως εκ τούτου, δεν θα έχει δυνατότητα καύσης υπολειμμάτων κατεργασίας ξύλου. Το μέτρο έχει σχεδιαστεί με βάση τους ισχύοντες κανόνες του συστήματος εμπορίας δικαιωμάτων εκπομπής αερίων θερμοκηπίου εντός της Ένωσης (ΣΕΔΕ) οι οποίοι δεν απαιτούν παράδοση δικαιωμάτων εκπομπής δυνάμει του ΣΕΔΕ για εκπομπές αερίων του θερμοκηπίου από την καύση βιομάζας.

(11) Στον πίνακα παρουσιάζονται οι αναμενόμενες παράμετροι λειτουργίας της μονάδας στο Drax, όπως επικαιροποιήθηκαν από το Ηνωμένο Βασίλειο μετά την κίνηση της επίσημης διαδικασίας έρευνας. Σύμφωνα με το Ηνωμένο Βασίλειο, ο συντελεστής φορτίου ορίζεται ως το γινόμενο του χρόνου κατά τον οποίο είναι τεχνικά διαθέσιμος ο σταθμός να παράγει ηλεκτρική ενέργεια επί τον χρόνο κατά τον οποίον είναι πράγματι προγραμματισμένος ο σταθμός να παράγει ηλεκτρική ενέργεια. Ο συντελεστής καθαρού φορτίου που παρατίθεται στον πίνακα προκύπτει από τον πολλαπλασιασμό της μέσης τεχνικής διαθεσιμότητας 83,7 % με τον συντελεστή μεικτού φορτίου 93,1 % (6). Παράμετροι λειτουργίας της μονάδας Παράμετροι λειτουργίας της μονάδας στο Drax (επικαιροποιημένες) (7) Κόστος καυσίμου (GBP/GJ) Θερμική απόδοση (%) Μέσος συντελεστής καθαρού φορτίου (%) 8,18 38,6 78

2.2. Εθνική νομική βάση, χρηματοδότηση και προϋπολογισμός

(12) Η εθνική νομική πράξη που διέπει το μέτρο είναι ο νόμος του Ηνωμένου Βασιλείου για την ενέργεια του 2013.

(13) Ο συνολικός προϋπολογισμός του κοινοποιηθέντος έργου ανέρχεται κατ' εκτίμηση σε 1,3 δισεκατ. GBP και το Ηνωμένο Βασίλειο επιβεβαίωσε ότι δεν θα καταβληθεί καμία ενίσχυση στον δικαιούχο πριν από την ημερομηνία έναρξης της λειτουργίας του.

(14) Η ενίσχυση θα καταβάλλεται από αντισυμβαλλόμενο ο οποίος αποτελεί κρατική επιχείρηση του Ηνωμένου Βασιλείου, την Low Carbon Contracts Company Ltd. Η εν λόγω επιχείρηση χρηματοδοτείται μέσω προβλεπόμενης εκ του νόμου εισφοράς η οποία επιβάλλεται σε όλους τους αδειοδοτημένους προμηθευτές ηλεκτρικής ενέργειας, με βάση το μερίδιό τους στην αγορά, το οποίο υπολογίζεται σε συνάρτηση με την καταμετρημένη κατανάλωση ηλεκτρικής ενέργειας των πελατών τους. Οι προμηθευτές ηλεκτρικής ενέργειας θα υποχρεούνται μεν να καλύπτουν το κόστος των υποχρεώσεών τους από ίδιους πόρους, αλλά θα τους επιτρέπεται να το μετακυλύουν στους καταναλωτές στο πλαίσιο των γενικών τιμολογιακών στρατηγικών τους.

2.3. Μορφή ενίσχυσης, διάρκεια και κόστος παραγωγής

(15) Η ενίσχυση για την παραγωγή ηλεκτρικής ενέργειας από το κοινοποιηθέν έργο θα χορηγείται με τη μορφή κυμαινόμενης προσαύξησης (γνωστής ως «σύμβαση επί διαφοράς» ή «CfD»), η οποία υπολογίζεται ως η διαφορά μεταξύ μιας προκαθορισμένης τιμής («τιμή άσκησης») και μιας εκτίμησης της αγοραίας τιμής της ηλεκτρικής ενέργειας («τιμής αναφοράς»). Η τιμή αναφοράς βασίζεται στις προθεσμιακές τιμές της ηλεκτρικής ενέργειας στη συναφή χονδρική αγορά για δεδομένη χρονική περίοδο. Ο δικαιούχος θα αντλεί έσοδα από την πώληση στην αγορά της ηλεκτρικής ενέργειας που παράγει (8), αλλά όταν η μέση χονδρική τιμή της ηλεκτρικής ενέργειας πέφτει κάτω από την τιμή άσκησης, ο δικαιούχος θα λαμβάνει συμπληρωματική ενίσχυση για τη διαφορά από αντισυμβαλλόμενο ο οποίος αποτελεί κρατική επιχείρηση του Ηνωμένου Βασιλείου, την εταιρεία Low Carbon Contracts Company Ltd («ο αντισυμβαλλόμενος της σύμβασης επί διαφοράς»). Ο δικαιούχος θα διατηρεί, πάντως, τον κίνδυνο μη επίτευξης της τιμής αναφοράς, καθώς και έναν κίνδυνο σε σχέση με τον όγκο, μη επίτευξης δηλαδή του προβλεπόμενου όγκου πωλήσεων (9). Ανεξάρτητα από την ημερομηνία έναρξης της λειτουργίας της μονάδας, η καταβολή της ενίσχυσης θα λήξει στις 31 Μαρτίου 2027.

(16) Η ενίσχυση για το έργο προσδιορίζεται επομένως με βάση μια τιμή άσκησης η οποία καθορίζεται από τις διοικητικές αρχές. Οι τιμές άσκησης καθορίστηκαν από το Ηνωμένο Βασίλειο σε τέτοιο ύψος ώστε να διασφαλιστεί ότι η παρεχόμενη στήριξη μέσω της διαδικασίας FIDeR ισοδυναμεί σε γενικές γραμμές με την παρεχόμενη στήριξη μέσω του καθεστώτος «Υποχρέωση χρήσης ανανεώσιμων πηγών ενέργειας» (10), έτσι ώστε να υπάρξει μέριμνα για την ομαλή μετάβαση από το ένα καθεστώς στήριξης στο άλλο.

(17) Για τους σκοπούς του υπολογισμού της τιμής άσκησης για μονάδες που μετατρέπονται ώστε να λειτουργούν αποκλειστικά με βιομάζα, όπως η μονάδα στο Drax, το Ηνωμένο Βασίλειο έλαβε υπόψη το εύρος του συνολικού σταθμισμένου κόστους παραγωγής ενέργειας μεταξύ 105 GBP/MWh και 115 GBP/MWh. Το Ηνωμένο Βασίλειο εξήγησε ότι το επίπεδο της τιμής άσκησης για τα έργα μετατροπής μονάδων ώστε να λειτουργούν με βιομάζα υπολογίστηκε λαμβάνοντας υπόψη ένα φάσμα ελάχιστων ποσοστιαίων αποδόσεων (11) 8,8 % έως 12,7 %.

(18) Η ισχύουσα τιμή άσκησης για το κοινοποιηθέν έργο είναι 100 GBP/MWh (τιμές 2012 — με ετήσια τιμαριθμική αναπροσαρμογή βάσει του δείκτη τιμών καταναλωτή) και συνεπώς είναι μικρότερη από το εύρος που ορίζει το Ηνωμένο Βασίλειο ως κατάλληλο για έργα μετατροπής μονάδων ώστε να λειτουργούν με βιομάζα. Στο σταθμισμένο κόστος περιλαμβάνεται το κόστος χρηματοδότησης νέων σταθμών ηλεκτροπαραγωγής με προεξοφλητικό επιτόκιο 10 % για όλες τις τεχνολογίες. Το Ηνωμένο Βασίλειο παρουσίασε αναλυτικά τον τρόπο με τον οποίο υπολογίστηκαν αυτά τα κόστη, τις πηγές δεδομένων που χρησιμοποιήθηκαν και τις ελάχιστες ποσοστιαίες αποδόσεις που ελήφθησαν υπόψη (12).

(19) Οι βασικές παραδοχές που χρησιμοποιούνται για τον υπολογισμό των τιμών άσκησης, περιλαμβανομένων των παραδοχών για το σταθμισμένο κόστος, τις τιμές των ορυκτών καυσίμων, τους πραγματικούς φορολογικούς συντελεστές και τη μέγιστη αξιοποίηση, παρατίθενται στην έκθεση της κυβέρνησης του Ηνωμένου Βασιλείου για το σταθμισμένο κόστος (13) και στις εκθέσεις του βρετανικού υπουργείου Ενέργειας και Κλιματικής Αλλαγής (DECC) (14). Για τον σκοπό αυτό, η χονδρική τιμή της ηλεκτρικής ενέργειας θεωρείται ότι είναι περίπου 55 GBP/MWh σε πραγματικούς όρους και ότι θα ανέλθει σε 65 GBP/MWh το 2020. Με βάση αυτή την τιμή άσκησης και τις αρχικές παραμέτρους λειτουργίας (15), ο συντελεστής εσωτερικής απόδοσης (IRR) για το κοινοποιηθέν έργο υπολογίστηκε σε 4,7 % σε πραγματική βάση προ φόρων.

2.4. Σώρευση

(20) Το Ηνωμένο Βασίλειο διευκρίνισε ότι τα έργα για τα οποία έχει γίνει ανάθεση συμβάσεων μέσω της διαδικασίας FIDeR δεν θα είναι επιλέξιμα να λάβουν στήριξη για την ίδια παραγωγή ηλεκτρικής ενέργειας στο πλαίσιο του νέου καθεστώτος στήριξης μέσω συμβάσεων επί διαφοράς. Επιπλέον, κανένα έργο που λαμβάνει πληρωμές μέσω συμβάσεων FIDeR δεν θα είναι επιλέξιμο για λήψη πιστοποίησης στο πλαίσιο του καθεστώτος «Υποχρέωση χρήσης ανανεώσιμων πηγών ενέργειας» για την ίδια παραγωγή ηλεκτρικής ενέργειας. Τέλος, η παραγωγή ηλεκτρικής ενέργειας από ανανεώσιμες πηγές που λαμβάνει στήριξη μέσω επενδυτικής σύμβασης δεν θα είναι επιλέξιμη για συμμετοχή στην αγορά παραγωγικής ικανότητας ή για λήψη επενδυτικής στήριξης κατά τη διάρκεια ισχύος της επενδυτικής σύμβασης.

(21) Με βάση τους κανόνες που περιγράφονται στην αιτιολογική σκέψη 20, το Ηνωμένο Βασίλειο επιβεβαίωσε ότι ούτε ο δικαιούχος ούτε κανείς από τους άμεσους ή έμμεσους ενδιαφερόμενους έλαβε, εισέπραξε ή υπέβαλε αίτηση για άλλου είδους στήριξη από το Ηνωμένο Βασίλειο ή από οποιοδήποτε άλλο κράτος μέλος.

2.5. Χρήση και διαθεσιμότητα βιομάζας

(22) Όπως διευκρινίζεται στην αιτιολογική σκέψη 8, η μονάδα στο Drax θα λειτουργεί αποκλειστικά με καύση συσσωματωμάτων ξύλου. Τα συσσωματώματα ξύλου που θα χρησιμοποιεί η μονάδα στο Drax θα πρέπει να πληρούν τα κριτήρια βιωσιμότητας του Ηνωμένου Βασιλείου, μεταξύ άλλων μείωση των εκπομπών αερίων του θερμοκηπίου κατά τουλάχιστον 60 % (16) σε σχέση με τη μέση ένταση των δικτύων ηλεκτρικής ενέργειας από ορυκτά καύσιμα της Ένωσης, δηλαδή σε σχέση με τον μέσο όρο εκπομπών από καύση άνθρακα και φυσικού αερίου στην Ένωση. Οι εν λόγω στόχοι θα αυξηθούν, ώστε η μείωση των αερίων του θερμοκηπίου να αγγίξει τουλάχιστον το 72 % από τον Απρίλιο του 2020, και στη συνέχεια να μειωθεί ακόμη περισσότερο αγγίζοντας τουλάχιστον το 75 % από τον Απρίλιο του 2025. Τα κριτήρια βιωσιμότητας περιέχουν επίσης διατάξεις για την προστασία της βιοποικιλότητας και την αποφυγή μη βιώσιμων πρακτικών (17).

(23) Η παγκόσμια ζήτηση συσσωματωμάτων ξύλου υπολογίστηκε κατ' εκτίμηση σε 25 εκατ. τόνους (18) ετησίως για το 2014 και σε 17 εκατ. τόνους για το 2012 (19). Η ζήτηση στην Ένωση είναι μεγαλύτερη από την παραγωγή, γεγονός που σημαίνει ότι η Ένωση εισάγει συσσωματώματα ξύλου. Το 2012 οι καθαρές εισαγωγές συσσωματωμάτων ξύλου στην Ένωση υπολογίστηκαν σε 4 εκατ. τόνους ετησίως, ενώ το 2014 αναμένεται να αυξηθούν σε περίπου 5,3 εκατ. τόνους ετησίως (20).

(24) Το 2014 καταναλώθηκαν στην Ένωση περίπου 18,8 εκατ. τόνοι συσσωματωμάτων ξύλου (21), εκ των οποίων περίπου 7,8 εκατ. τόνοι χρησιμοποιήθηκαν για την παραγωγή ενέργειας στη βιομηχανία. Με κατανάλωση που έφθασε τα 4,7 εκατ. τόνους το 2014, το Ηνωμένο Βασίλειο είναι ο μεγαλύτερος καταναλωτής συσσωματωμάτων ξύλου στη βιομηχανία.

2.6. Διαφάνεια

(25) Όσον αφορά την υποβολή εκθέσεων και τη διαφάνεια, το Ηνωμένο Βασίλειο δήλωσε ότι όλες οι επενδυτικές συμβάσεις των οποίων η ανάθεση έγινε μέσω της διαδικασίας FIDeR έχουν αναρτηθεί στο Διαδίκτυο στη μορφή στην οποία υπογράφηκαν (22).

2.7. Η απόφαση για την κίνηση επίσημης έρευνας

(26) Στις 5 Ιανουαρίου 2016, η Επιτροπή αποφάσισε να κινήσει την επίσημη διαδικασία έρευνας σχετικά με τη συμβατότητα της κοινοποιηθείσας ενίσχυσης με την εσωτερική αγορά, συγκεκριμένα δε όσον αφορά την αναλογικότητα της ενίσχυσης και τον κίνδυνο στρέβλωσης της αγοράς.

(27) Πιο συγκεκριμένα, η Επιτροπή κατέληξε στο συμπέρασμα ότι δεν μπορούσε να αποκλειστεί ο κίνδυνος υπεραντιστάθμισης λόγω αβεβαιοτήτων στις παραδοχές και με βάση τον υπολογισμό ευαισθησίας που υπέβαλε το Ηνωμένο Βασίλειο σχετικά με την εκτίμηση του αντίκτυπου που έχουν στον συντελεστή εσωτερικής απόδοσης οι μεταβολές στη μέση θερμική απόδοση, τον μέσο συντελεστή φορτίου και το μέσο κόστος καυσίμου της μονάδας. Αν η θερμική απόδοση και o συντελεστής φορτίου αυξάνονταν κατά 5 % και το κόστος καυσίμου μειωνόταν κατά 5 %, ο συντελεστής εσωτερικής απόδοσης (σε πραγματική βάση προ φόρων) θα αυξανόταν από το εκτιμώμενο 4,7 % σε πάνω από 15,6 %. Η Επιτροπή διατύπωσε συνεπώς αμφιβολίες κατά πόσον δεν υφίσταται υπεραντιστάθμιση.

(28) Η Επιτροπή εξέφρασε επίσης ανησυχίες ότι η ποσότητα συσσωματωμάτων ξύλου που απαιτείται για τη λειτουργία της μονάδας στο Drax εξολοκλήρου με βιομάζα ενδέχεται να έχει αδικαιολόγητες αρνητικές επιπτώσεις σε άλλους συμμετέχοντες στην αγορά συσσωματωμάτων ξύλου. Με βάση τα στοιχεία για το 2012, το έργο μετατροπής της μονάδας στο Drax ώστε να λειτουργεί με βιομάζα αναμένεται να καταναλώνει περίπου το 9 % της παγκόσμιας παραγωγής συσσωματωμάτων ξύλου και το 16 % της ποσότητας που καταναλώνεται στην Ένωση. Η Επιτροπή διατύπωσε αμφιβολίες κατά πόσον η αγορά θα μπορούσε να καλύψει μια τέτοια αύξηση της ζήτησης χωρίς αδικαιολόγητες στρεβλώσεις της αγοράς.

(29) Η Επιτροπή σημείωσε ακόμη ότι η βιομάζα ξύλου, ως πρώτη ύλη, έχει διάφορες χρήσεις. Η αυξημένη ζήτηση συσσωματωμάτων ξύλου μπορεί ενδεχομένως να προκαλέσει στρεβλώσεις στην αγορά ινών ξύλου επηρεάζοντας άλλους κλάδους, όπως τη βιομηχανία πολτού, χαρτιού και χαρτονιού. Λαμβάνοντας υπόψη το μέγεθος του έργου μετατροπής της μονάδας στο Drax ώστε να λειτουργεί με βιομάζα, η Επιτροπή δεν μπορεί να αποκλείσει με επαρκή βεβαιότητα την ύπαρξη αδικαιολόγητων στρεβλώσεων στην αγορά πρώτης ύλης (ήτοι, στην αγορά ινών ξύλου).

3. ΠΑΡΑΤΗΡΗΣΕΙΣ ΤΩΝ ΕΝΔΙΑΦΕΡΟΜΕΝΩΝ

(30) Μετά την απόφαση για την κίνηση της διαδικασίας, η Επιτροπή έλαβε 49 παρατηρήσεις από ενδιαφερόμενους. Η Επιτροπή έλαβε επίσης παρατηρήσεις από συνδικαλιστικές οργανώσεις και βουλευτές, τόσο του Ευρωπαϊκού Κοινοβουλίου όσο και του Κοινοβουλίου του Ηνωμένου Βασιλείου, που τάσσονταν υπέρ του έργου μετατροπής της μονάδας στο Drax ώστε να λειτουργεί με βιομάζα, επισημαίνοντας την οικονομική και κοινωνική σημασία του κοινοποιηθέντος έργου. Υπέρ του κοινοποιηθέντος έργου τάχθηκε και ο Κυβερνήτης του Μισισίπι παραθέτοντας τα οφέλη που έχει ο κλάδος συσσωματωμάτων ξύλου για τη συγκεκριμένη πολιτεία. Επιστολές υπέρ του κοινοποιηθέντος έργου ελήφθησαν επίσης από εταιρείες διαφόρων κλάδων, όπως του κλάδου κατασκευής σιδηροδρομικών βαγονιών για τη μεταφορά φορτίων, της δασοκομικής βιομηχανίας και της βιομηχανίας συσσωματωμάτων ξύλου (23).

(31) Συνολικά, 33 ενδιαφερόμενοι (24) υπέβαλαν παρατηρήσεις στις οποίες επισήμαναν τον θετικό αντίκτυπο του έργου μετατροπής της μονάδας στο Drax ώστε να λειτουργεί με βιομάζα και τον περιορισμένο κίνδυνο στρεβλώσεων που εγκυμονεί το κοινοποιηθέν έργο για την αγορά ινών ξύλου. Οι παρατηρήσεις κάλυπταν διάφορα ζητήματα. Ενδεικτικά αναφέρονται: η διαθεσιμότητα και η βιωσιμότητα της βιομάζας, ο οικονομικός αντίκτυπος του κοινοποιηθέντος έργου, ο ρόλος της παραγωγής ενέργειας από βιομάζα στην επίτευξη των στόχων παραγωγής ενέργειας από ανανεώσιμες πηγές τους οποίους προβλέπει η οδηγία για τις ανανεώσιμες πηγές ενέργειας, οι εκτιμώμενες παράμετροι λειτουργίας της μονάδας και η εφοδιαστική μέριμνα σε σχέση με την προμήθεια καυσίμων.

(32) Αρκετές ενώσεις παραγωγών συσσωματωμάτων ξύλου για βιομηχανική χρήση επισήμαναν τα οφέλη της βιοενέργειας για το περιβάλλον και τη βιωσιμότητα των συσσωματωμάτων ξύλου που παράγονται στις ΗΠΑ, τονίζοντας ότι η βιομάζα μπορεί να συμβάλει σημαντικά στη μείωση των εκπομπών αερίων του θερμοκηπίου.

(33) Το Ευρωπαϊκό Συμβούλιο Πέλλετ (European Pellet Council — EPC) υπογράμμισε στις παρατηρήσεις του ότι η ζήτηση συσσωματωμάτων ξύλου δεν αναμένεται να προκαλέσει αδικαιολόγητες στρεβλώσεις στην αγορά συσσωματωμάτων ξύλου και σε άλλους χρήστες βιομάζας. Παρείχε δε στοιχεία από τα οποία προκύπτει ότι η εκτιμώμενη αύξηση της ζήτησης συσσωματωμάτων ξύλου κατά έξι εκατ. τόνους την περίοδο 2013-2015 δεν επέφερε σημαντική αύξηση των τιμών, αλλά αντίθετα έδειξε ότι οι τιμές παρουσίασαν μείωση μετά το 2014. Επισήμανε ακόμη το ιδιαίτερα χαμηλό ποσοστό (2,4 %) απόσπασης ινών ξύλου για συσσωματώματα ξύλου σε σύγκριση με την απόσπαση ινών ξύλου για άλλους βιομηχανικούς κλάδους. Τόνισε δε επιπλέον, μεταξύ άλλων, παραθέτοντας τα στοιχεία μιας μελέτης (25), ότι η αύξηση της ζήτησης συσσωματωμάτων ξύλου είναι μικρότερη από τη μείωση της ζήτησης εκ μέρους της αγοράς πολτού.

(34) Η εταιρεία παροχής συμβουλευτικών υπηρεσιών Forest2Market υπέβαλε στην Επιτροπή έκθεση (26) την οποία συνέταξε με θέμα τον ποσοτικό προσδιορισμό και τον καθορισμό του ευρύτερου πλαισίου των τάσεων που καταγράφονται στο νοτιοανατολικό τμήμα των ΗΠΑ σε σχέση με τη μεταποίηση, την προσφορά ξυλείας και τις τιμές, πριν και μετά την ανάδυση της βιομηχανίας συσσωματωμάτων ξύλου. Από την έκθεση προκύπτει ότι ο αντίκτυπος των εξαγωγικών μονάδων παραγωγής συσσωματωμάτων ξύλου στο απογραφέν δασικό απόθεμα και στις τιμές των ινών ξύλου στο νότιο τμήμα των ΗΠΑ είναι ελάχιστος και ότι οι μονάδες παραγωγής συσσωματωμάτων ξύλου που εξάγουν στην Ένωση δεν κατευθύνουν, από μόνες τους, τις μεταβολές στις τιμές ή τις μεταβολές στο απογραφέν δασικό απόθεμα και στη διαχείριση των δασών.

(35) Η Forest2Market ανέφερε ότι οι πρόσθετες εξαγωγές συσσωματωμάτων ξύλου στην Ευρωπαϊκή Ένωση αντιπροσωπεύουν σύμφωνα με εκτιμήσεις το 1 % του συνολικού απογραφέντος αποθέματος ξυλοπολτού στο νότιο τμήμα των ΗΠΑ και το 0,3 % του συνολικού απογραφέντος αποθέματος των ΗΠΑ. Επιπλέον, οι τιμές των ινών ξύλου θα είχαν κατά πάσα πιθανότητα αυξηθεί χωρίς την αυξημένη ζήτηση από τις αγορές για συσσωματώματα ξύλου στην Ένωση. Μεταξύ των παραγόντων που επηρεάζουν την τιμή των ινών ξύλου, η Forest2Markets ανέφερε τους εξής: α) μείωση της παραγωγής υπολειμμάτων πρίσης, λόγω της κατάρρευσης της αγοράς κατοικίας, η οποία είχε ως συνέπεια την αύξηση της ζήτησης ξυλοπολτού, β) σημαντικές αποκλίσεις από τις τυπολογίες των μέσων μακροπρόθεσμων βροχοπτώσεων, και γ) μεταβολές στην έγγειο ιδιοκτησία.

(36) Η Forest2Market υπέβαλε επίσης στοιχεία για το απογραφέν απόθεμα δασοκομικών πόρων, σύμφωνα με τα οποία η μέση προσφορά υπολειμμάτων κατά την περίοδο 2007-2014 ήταν κατά 21 % χαμηλότερη από την αντίστοιχη προσφορά της περιόδου 2000-2006, γεγονός που είχε ως συνέπεια την αύξηση των τιμών των υπολειμμάτων πεύκου κατά 12,5 % καθώς και των τιμών των υπολειμμάτων σκληρής ξυλείας κατά 10,7 %, όπως προκύπτει από τη σύγκριση των μέσων όρων των δύο αυτών χρονικών περιόδων. Καταδεικνύεται έτσι, σύμφωνα με τη Forest2Market, ο αντίκτυπος της μειωμένης διαθεσιμότητας υπολειμμάτων πρίσης στις τιμές ξύλου.

(37) Η εταιρεία υπηρεσιών μεσιτείας για την παραγωγή ενέργειας από βιομάζας Evolution Markets υπέβαλε πληροφορίες για την αγορά συσσωματωμάτων ξύλου τοις μετρητοίς με άμεση παράδοση. Σύμφωνα με την Evolution Markets, η αγορά συσσωματωμάτων ξύλου τοις μετρητοίς με άμεση παράδοση αντιμετώπισε μεν κάποια αστάθεια κατά τους προηγούμενους 24 μήνες, όμως η τρέχουσα τιμή συσσωματωμάτων ξύλου για βιομηχανική χρήση άγγιξε πρωτοφανές χαμηλό επίπεδο το 2016. Επιπλέον, η αγορά συσσωματωμάτων ξύλου τοις μετρητοίς με άμεση παράδοση χαρακτηρίζεται από μεγάλη έλλειψη ρευστότητας και οι όγκοι συσσωματωμάτων ξύλου των οποίων η εμπορία γίνεται σε συνθήκες αγοράς τοις μετρητοίς με άμεση παράδοση εξακολουθούν να είναι ιδιαίτερα χαμηλοί σε σύγκριση με τους όγκους των οποίων η εμπορία γίνεται βάσει μακροπρόθεσμων συμβάσεων. Σύμφωνα με την Evolution Markets, παρότι οι τρέχουσες τιμές στην αγορά τοις μετρητοίς με άμεση παράδοση είναι επί του παρόντος χαμηλότερες σε σχέση με τις τιμές των μακροπρόθεσμων συμβάσεων, είναι μάλλον εξαιρετικά δύσκολο να διασφαλιστεί η προμήθεια επαρκών όγκων για τον εφοδιασμό ακόμη και της μισής ποσότητας συσσωματωμάτων ξύλου που απαιτούνται για τη λειτουργία της μονάδας στο Drax.

(38) Άλλοι ενδιαφερόμενοι που τάχθηκαν υπέρ του έργου μετατροπής της μονάδας στο Drax ώστε να λειτουργεί με βιομάζα διατύπωσαν παρεμφερή επιχειρήματα με εκείνα που παρατίθενται στις αιτιολογικές σκέψεις 33 έως 37. Αρκετοί ενδιαφερόμενοι (27) υποστήριξαν ότι οι μονάδες παραγωγής συσσωματωμάτων ξύλου θα χρησιμοποιούν κατά κύριο λόγο υπολείμματα και ίνες ξύλου χαμηλής ποιότητας. Ορισμένοι εξ αυτών (28) υποστήριξαν δε ότι η βιομηχανία συσσωματωμάτων ξύλου έχει την πλέον χαμηλή ικανότητα πραγματοποίησης πληρωμών για την προμήθεια ινών ξύλου και ότι ο ανταγωνισμός με παραδοσιακές βιομηχανίες θα είναι συνεπώς περιορισμένος.

(39) Άλλοι ενδιαφερόμενοι (29) υποστήριξαν ότι η βιομηχανία συσσωματωμάτων ξύλου χρησιμοποιεί ένα μικρό μόνο μέρος του συνολικού απογραφέντος αποθέματος ξυλείας στο νοτιοανατολικό τμήμα των ΗΠΑ. Επομένως, η βιομηχανία συσσωματωμάτων ξύλου δεν κατευθύνει, από μόνη της, τη δυναμική της δασοκομικής βιομηχανίας στο νοτιοανατολικό τμήμα των ΗΠΑ και έχει μηδενικό ή ελάχιστο αντίκτυπο στις τιμές. Συνεπώς, δεν υπάρχουν αδιάσειστα αποδεικτικά στοιχεία υπέρ του επιχειρήματος ότι για το κλείσιμο μονάδων παραγωγής ή συσκευασίας χαρτιού ευθύνεται η εξαγωγική αγορά συσσωματωμάτων ξύλου (30).

(40) Ορισμένοι ενδιαφερόμενοι (31) υποστήριξαν ότι οι μακροπρόθεσμες συμβάσεις που απαιτούνται για τη διασφάλιση της αλυσίδας εφοδιασμού της μονάδας που προβλέπεται να μετατραπεί στο Drax ώστε να λειτουργεί με βιομάζα είναι περισσότερο δαπανηρές από την προμήθεια συσσωματωμάτων ξύλου στην αγορά τοις μετρητοίς με άμεση παράδοση, η οποία δεν διαθέτει επαρκή ρευστότητα για την προμήθεια ενός έργου τέτοιου μεγέθους. Η US Industrial Wood Pellet Association (USIPA) δήλωσε ότι το εμπόριο ινών ξύλου και προϊόντων ξυλείας μεταξύ ΗΠΑ και Ευρωπαϊκής Ένωσης είναι περιορισμένο. Κατά συνέπεια, οι πιθανότητες αδικαιολόγητων στρεβλώσεων είναι επίσης περιορισμένες.

(41) Σύμφωνα με αρκετούς ενδιαφερόμενους, η ζήτηση εκ μέρους της βιομηχανίας συσσωματωμάτων ξύλου είναι επωφελής για τη δασοκομική βιομηχανία η οποία έχει πληγεί από την ύφεση που καταγράφεται σε παραδοσιακούς βιομηχανικούς κλάδους (32). Δεν θα πρέπει, επομένως, να θεωρείται ότι προκαλεί αδικαιολόγητες στρεβλώσεις. Η εταιρεία Westervelt υπέβαλε έκθεση της Forest Research (33) με θέμα την αξιολόγηση του κινδύνου της έμμεσης αλλαγής χρήσης ξυλείας (IWUC) (34). Η εν λόγω έκθεση καταλήγει στο συμπέρασμα ότι ο κίνδυνος της έμμεσης αλλαγής χρήσης ξυλείας στο νοτιοανατολικό τμήμα των ΗΠΑ είναι μικρός, καθώς αναμένεται να συνεχίσουν να υπάρχουν σημαντικές πλεονάζουσες ποσότητες βιομάζας και οι νέες μονάδες παραγωγής συσσωματωμάτων ξύλου έχουν περιορισμένη ικανότητα πραγματοποίησης πληρωμών για την προμήθεια ξυλείας σε σύγκριση με τις δυνατότητες των μονάδων επεξεργασίας που ήδη υπάρχουν.

(42) Η Διοίκηση Διεθνούς Εμπορίου (International Trade Administration — ITA) του υπουργείου Εμπορίου των ΗΠΑ υπέβαλε εμπορικά στοιχεία για τις εξαγωγές συσσωματωμάτων ξύλου των ΗΠΑ. Αντί εξαγωγής συμπερασμάτων με βάση τα εν λόγω στοιχεία, η ITA παραπέμπει σε ανάρτηση του επικεφαλής οικονομολόγου του υπουργείου Γεωργίας των ΗΠΑ σε ιστολόγιο στην οποία επισημαίνεται ο θετικός οικονομικός αντίκτυπος της παραγωγής συσσωματωμάτων ξύλου.

(43) Τρεις ενδιαφερόμενοι διατύπωσαν το επιχείρημα ότι η στήριξη του έργου μετατροπής της μονάδας στο Drax ώστε να λειτουργεί με βιομάζα ενδέχεται να οδηγήσει σε υπεραντιστάθμιση και σε στρεβλώσεις στην αγορά ινών ξύλου. Η Renewable Energy Systems Ltd (RES) υποστήριξε ότι οι παράμετροι λειτουργίας του σταθμού παραγωγής στο Drax έχουν υποτιμηθεί, και αναφέρθηκε συγκεκριμένα στον συντελεστή καθαρού φορτίου. Πρότεινε δε τη θέσπιση ρήτρας ανάκτησης κεφαλαίων και τον καθορισμό ανώτατου ορίου στην ποσότητα MWh που λαμβάνουν ενίσχυση. Η RES σημείωσε επίσης ότι μια ανταγωνιστική διαδικασία υποβολής προσφορών θα είχε συμβάλει ενδεχομένως στη μείωση της τιμής άσκησης.

(44) Η οργάνωση Fern υπέβαλε παρατηρήσεις εκ μέρους επτά φορέων (35) οι οποίοι αναφέρουν ότι οι χαμηλές εκτιμήσεις για τον συντελεστή φορτίου και οι υψηλές εκτιμήσεις για το κόστος καυσίμου που χρησιμοποιήθηκαν θα οδηγήσουν σε υπεραντιστάθμιση. Οι εν λόγω φορείς τόνιζαν επιπλέον στις παρατηρήσεις τους ότι, λόγω του μεγάλου μεγέθους του, το έργο μετατροπής της μονάδας στο Drax ώστε να λειτουργεί με βιομάζα ήταν πιθανό να προκαλέσει στρεβλώσεις στην αγορά ινών ξύλου. Στις υποβληθείσες παρατηρήσεις τους αμφισβητούσαν επίσης τους ισχυρισμούς του κοινοποιηθέντος έργου περί μείωσης των εκπομπών CO2.

(45) Η Fern σημείωσε ακόμη, παραθέτοντας στοιχεία της εταιρείας παροχής συμβουλευτικών υπηρεσιών RISI, ότι από το 2011 μέχρι το 2015 οι τιμές στο νότιο τμήμα των ΗΠΑ αυξήθηκαν κατά 27 % για τη μαλακή ξυλεία και κατά 56 % για τη σκληρή ξυλεία. Στις παρατηρήσεις που υπέβαλε, η Fern παρέθετε ανάλυση της αγοράς η οποία είχε διενεργηθεί από την ανεξάρτητη εταιρεία παροχής συμβουλευτικών υπηρεσιών FORISK (36). Σύμφωνα με την εν λόγω ανάλυση, κατά την περίοδο 2014-2019, ενδέχεται να αυξηθεί η παγκόσμια ζήτηση ινών ξύλου από μονάδες παραγωγής συσσωματωμάτων ξύλου για βιομηχανική χρήση από 10,6 σε 25 εκατ. τόνους ετησίως, χωρίς να λαμβάνεται υπόψη η επίπτωση των υπολειμμάτων πρίσης. Η ανάλυση καταλήγει στο συμπέρασμα ότι οι τιμές εκμετάλλευσης της ιστάμενης ξυλείας (37) στο νότιο τμήμα των ΗΠΑ αναμένεται να αυξηθούν κατά 30 % έως 40 %.

(46) Σε παρατηρήσεις που υπέβαλε χωριστά, η Biofuelwatch επαναλαμβάνει ότι η στήριξη του έργου μετατροπής της μονάδας στο Drax ώστε να λειτουργεί με βιομάζα είναι πιθανό να οδηγήσει σε υπεραντιστάθμιση λόγω της υποτίμησης του συντελεστή φορτίου και της υπερτίμησης του κόστους καυσίμου. Υποστηρίζει δε επιπλέον ότι, λόγω του μεγέθους του, το κοινοποιηθέν έργο είναι πιθανό να προκαλέσει στρεβλώσεις στο νοτιοανατολικό τμήμα των ΗΠΑ, αλλά και στη Νότια Αμερική, από όπου η μονάδα στο Drax θα προμηθεύεται περίπου το 16 % των καυσίμων της, αναφέροντας τον κίνδυνο αρπαγής γαιών στο πλαίσιο της ανάπτυξης εμπορικών δραστηριοτήτων στη Νότια Αμερική χωρίς επαρκή νομική ρύθμιση.

(47) Τρεις ενδιαφερόμενοι (38) υποστήριξαν την άποψη ότι το έργο μετατροπής της μονάδας στο Drax ώστε να λειτουργεί με βιομάζα μπορεί να προκαλέσει στρέβλωση του ανταγωνισμού στην αγορά πρώτης ύλης, εν προκειμένω στην αγορά ινών ξύλου. Η AFPA υπέβαλε εκτιμήσεις για την παραγωγή και τις εξαγωγές συσσωματωμάτων ξύλου στο νοτιοανατολικό τμήμα των ΗΠΑ βάσει μελέτης που εκπονήθηκε από την ανεξάρτητη εταιρεία παροχής συμβουλευτικών υπηρεσιών RISI. Οι εξαγωγές συσσωματωμάτων ξύλου στην Ευρωπαϊκή Ένωση αυξήθηκαν από 1,8 σε 4,5 εκατ. τόνους ετησίως κατά την περίοδο 2012-2015. Σύμφωνα με προβλέψεις της RISI, οι εξαγωγές είναι πιθανό να αυξηθούν περαιτέρω αγγίζοντας τα 10,6 εκατ. τόνους ετησίως το 2019. Στο διάγραμμα 1 απεικονίζεται η εκτιμώμενη παραγωγή συσσωματωμάτων ξύλου στις ΗΠΑ. Διάγραμμα 1 Εκτιμώμενη παραγωγή συσσωματωμάτων ξύλου στις ΗΠΑ (σε εκατ. αμερικανικούς τόνους, πηγή: RISI)

(48) Σύμφωνα με την AFPA, η αύξηση της παραγωγής συσσωματωμάτων ξύλου προκαλεί ήδη αύξηση των τιμών εκμετάλλευσης της ιστάμενης ξυλείας στο νοτιοανατολικό τμήμα των ΗΠΑ. Στο διάγραμμα 2 απεικονίζονται οι τιμές εκμετάλλευσης της ιστάμενης ξυλείας για την παραγωγή ξυλοπολτού στο νοτιοανατολικό τμήμα των ΗΠΑ για την περίοδο 2006-2015 που υποβλήθηκαν από την AFPA. Διάγραμμα 2 Τιμές εκμετάλλευσης της ιστάμενης ξυλείας για την παραγωγή ξυλοπολτού στο νοτιοανατολικό τμήμα των ΗΠΑ (USD/cord, πηγή: RISI)

(49) Η μελέτη της RISI περιέχει επίσης λεπτομερή ανάλυση του κόστους παραγωγής συσσωματωμάτων ξύλου στο νοτιοανατολικό τμήμα των ΗΠΑ (39) και εξαγωγής τους στο Ηνωμένο Βασίλειο. Με βάση αυτά τα στοιχεία, η RISI προέβη σε εκτίμηση της μέγιστης ικανότητας πραγματοποίησης πληρωμών του δικαιούχου για την προμήθεια ινών ξύλου δυνάμει σύμβασης επί διαφοράς. Σταθμός ηλεκτροπαραγωγής με τιμή άσκησης 105 GBP/MWh δυνάμει σύμβασης επί διαφοράς είναι ενδεχομένως σε θέση να καταβάλει έως και 275 USD ανά τόνο συσσωματωμάτων ξύλου. Λαμβάνοντας υπόψη τη μεταφορά, την παραγωγή και συγκομιδή, το ποσό αυτό αντιστοιχεί σε 57,9 USD ανά τόνο ιστάμενης ξυλείας, τιμή που είναι 4,7 φορές υψηλότερη από τη μέση τιμή εκμετάλλευσης της ιστάμενης ξυλείας. Συνεπώς, ο δικαιούχος θα είναι πιθανώς σε θέση να αποκλείσει άλλους χρήστες ινών ξύλου.

(50) Επιπλέον, σύμφωνα με την εκτίμηση της RISI, η σύνθεση των συσσωματωμάτων ξύλου από το νότιο τμήμα των ΗΠΑ είναι κατά 64 % ξυλοπολτός μαλακής ξυλείας, 12 % ξυλοπολτός σκληρής ξυλείας, 12 % υπολείμματα πρίσης και 12 % βιομάζα δασικής προέλευσης, δηλαδή δασικά υπολείμματα ή υπολείμματα συγκομιδής πολύ μικρού μεγέθους ή κακής ποιότητας για να χρησιμοποιηθούν στην παρασκευή πολτού. Κατά συνέπεια, τα συσσωματώματα ξύλου αποτελούνται σε μεγάλο βαθμό από υλικά που χρησιμοποιούνται και από άλλες βιομηχανίες.

(51) Ομοίως, η Graphic Package International Inc. (GPII) ανέφερε ότι η ξυλεία που χρησιμοποιείται για την παραγωγή συσσωματωμάτων ξύλου στο νοτιοανατολικό τμήμα των ΗΠΑ είναι ως επί το πλείστον στρογγυλή ξυλεία και υπολείμματα πρίσης σε μέγεθος κατάλληλο για την παρασκευή ξυλοπολτού, με τα δασικά υπολείμματα να αντιπροσωπεύουν ένα μικρό μόνο ποσοστό της συνολικής απαιτούμενης ξυλείας το οποίο δεν υπερβαίνει το 20 %. Η κατανάλωση ινών ξύλου στο νότιο τμήμα των ΗΠΑ από τη βιομηχανία δασικών προϊόντων προβλέπεται να αυξηθεί από 170 εκατ. ξηρούς μετρικούς τόνους το 2014 σε 182 εκατ. τόνους το 2019. Πρόκειται δηλαδή για αύξηση της τάξης του 1,4 % ετησίως.

(52) Η GPII πρόσθεσε ακόμη ότι η αύξηση της χρήσης ινών ξύλου από τη βιομηχανία συσσωματωμάτων ξύλου αυξάνει την τιμή εκμετάλλευσης της ιστάμενης ξυλείας στο νοτιοανατολικό τμήμα των ΗΠΑ, παραθέτοντας στοιχεία προερχόμενα από την εταιρεία παροχής συμβουλευτικών υπηρεσιών Forest2Market. Η GPII ανέφερε ότι οι τιμές εκμετάλλευσης της ιστάμενης πευκοξυλείας για την παρασκευή ξυλοπολτού στο νότιο τμήμα των ΗΠΑ αυξήθηκαν κατά μέσο όρο κατά 11 % το 2013 και κατά 10 % το 2014.

(53) Η GPII υπέβαλε χάρτες στους οποίους απεικονίζονται οι μονάδες παραγωγής συσσωματωμάτων ξύλου που υπάρχουν ήδη και που προβλέπεται να κατασκευαστούν κοντά σε δύο δικές της μονάδες παραγωγής χαρτονιού. Παρότι στη συγκεκριμένη περιοχή έκλεισαν ορισμένες μονάδες παραγωγής πολτού, χαρτιού και προϊόντων ξυλείας, οι μονάδες παραγωγής συσσωματωμάτων ξύλου είναι σαφώς περισσότερες από τις μονάδες παραγωγής πολτού, χαρτιού και προϊόντων ξυλείας που έκλεισαν. Η GPII υποστηρίζει, συνεπώς, ότι αυτές οι μονάδες παραγωγής συσσωματωμάτων ξύλου δημιουργούν πρόσθετες στρεβλώσεις.

(54) Η GPII υπέβαλε, τέλος, μελέτη (40) με θέμα τον αντίκτυπο των εξαγωγών συσσωματωμάτων ξύλου στις τιμές ινών ξύλου στο νοτιοανατολικό τμήμα των ΗΠΑ, η οποία χρηματοδοτήθηκε από το υπουργείο Γεωργίας των ΗΠΑ (USDA). Σύμφωνα με την εν λόγω έκθεση, κατά την περίοδο 2016-2017, θα χρησιμοποιηθούν 40 εκατ. GST, που ισοδυναμούν με 16,9 ξηρούς μετρικούς τόνους, για την παραγωγή βιοενέργειας στο νότιο τμήμα των ΗΠΑ, περιλαμβανομένων 8,4 εκατ. τόνων συσσωματωμάτων ξύλου. Αυτό θα έχει ως αποτέλεσμα, σύμφωνα με το οικονομικό μοντέλο της Drax Power Limited, τον ενδεχόμενο υπερδιπλασιασμό των τιμών εκμετάλλευσης της ιστάμενης ξυλείας για ορισμένους τύπους ξύλου, και συγκεκριμένα της μη πριστής ξυλείας πεύκου.

(55) Αναφορικά με τη μελέτη της RISI, η Westrock παρατήρησε επίσης ότι το ποσοστό των υπολειμμάτων δασικής βιομάζας επί των συσσωματωμάτων ξύλου από το νότιο τμήμα των ΗΠΑ δεν αναμένεται να υπερβεί το 12 %. Με βάση τη μελέτη της RISI, η Westrock υποστήριξε ακόμη ότι η κατανάλωση ινών ξύλου από παραγωγούς συσσωματωμάτων ξύλου προβλέπεται να αυξηθεί κατά 14 % ετησίως μέχρι το 2019. Κατά την ίδια περίοδο, η συνολική προσφορά ινών ξύλου προβλέπεται να αυξηθεί κατά μόλις 2,0 % ετησίως, γεγονός που θα μπορούσε δυνητικά να οδηγήσει σε σημαντική αύξηση της τιμής εκμετάλλευσης της ιστάμενης ξυλείας εις βάρος των παραδοσιακών βιομηχανιών ξυλείας.

4. ΠΑΡΑΤΗΡΗΣΕΙΣ ΤΟΥ ΗΝΩΜΕΝΟΥ ΒΑΣΙΛΕΙΟΥ

(56) Στην απάντησή του στην απόφαση για την κίνηση επίσημης έρευνας, το Ηνωμένο Βασίλειο υπέβαλε επικαιροποιημένες πληροφορίες για τις παραμέτρους λειτουργίας της μονάδας που πρόκειται να μετατραπεί στο Drax ώστε να λειτουργεί με βιομάζα. Ο μέσος συντελεστής φορτίου αυξήθηκε από 70,5 % σε 78 %. Το Ηνωμένο Βασίλειο διευκρίνισε ότι η εκτίμηση σχετικά με τη διαθεσιμότητα της μονάδας στο Drax βασίζεται στην εμπειρία που έχει αποκτηθεί από τη μετατροπή παρεμφερούς μονάδας ώστε να λειτουργεί με βιομάζα και υποστηρίχθηκε από συμβουλές ανεξάρτητων φορέων. Πάντως, το Ηνωμένο Βασίλειο αύξησε τον χρόνο προγραμματισμένης λειτουργίας της μονάδας, εφόσον είναι τεχνικά διαθέσιμη, από το 84,1 % στο 93,3 % του διαθέσιμου χρόνου ετησίως. Αυτό ήταν συνέπεια της αφαίρεσης των χαμηλών συντελεστών μεικτού φορτίου που είχαν συμπεριληφθεί ενόψει ενδεχόμενων περιορισμών στην προμήθεια καυσίμου. Η αφαίρεση των εν λόγω συντελεστών αντικατοπτρίζει το αυξημένο επίπεδο εμπιστοσύνης όσον αφορά τη δυνατότητα σύναψης συμβάσεων προμήθειας επαρκών ποσοτήτων συσσωματωμάτων ξύλου, καθώς και όσον αφορά τη διαχείριση του κινδύνου περίσσειας βιομάζας στο τέλος του κύκλου ζωής της μονάδας.

(57) Επιπλέον, το Ηνωμένο Βασίλειο προέβη σε επανεξέταση της εκτίμησης για τη θερμική απόδοση της μονάδας που προβλέπεται να μετατραπεί στο Drax ώστε να λειτουργεί με βιομάζα, επιβεβαιώνοντας την προηγούμενη εκτίμηση περί θερμικής απόδοσης της τάξης του 38,6 %, η οποία βασίζεται στην εμπειρία που έχει αποκτηθεί από άλλα έργα μετατροπής μονάδων ώστε να λειτουργούν με βιομάζα και υποστηρίχθηκε από συμβουλές ανεξάρτητων φορέων τις οποίες έλαβε ο σταθμός ηλεκτροπαραγωγής στο Drax.

(58) Το Ηνωμένο Βασίλειο παρείχε επίσης επικαιροποιημένη ανάλυση του κόστους προμήθειας καυσίμου. Το μέσο κόστος καυσίμου μειώθηκε ελαφρώς σε σχέση με την προηγούμενη εκτίμηση των 8,40 (41) GBP/GJ και εκτιμάται πλέον σε 8,18 GBP/GJ. Η νέα εκτίμηση του κόστους καυσίμου αντικατοπτρίζει τις πρόσθετες συμβάσεις για συσσωματώματα ξύλου, τη βελτιστοποίηση ορισμένων δαπανών που σχετίζονται με τα καύσιμα και μεταβολές στις μακροοικονομικές μεταβλητές. Συγκεκριμένα, το Ηνωμένο Βασίλειο σημειώνει ότι η αγορά συσσωματωμάτων ξύλου τοις μετρητοίς με άμεση παράδοση δεν έχει επαρκή ρευστότητα για να μπορέσει να στηρίξει έργα μετατροπής μεγάλων μονάδων ώστε να λειτουργούν με βιομάζα.

(59) Οι τιμές που ορίζονται στο πλαίσιο μακροπρόθεσμων συμβάσεων προμήθειας συσσωματωμάτων ξύλου είναι συνήθως υψηλότερες από τις τρέχουσες τιμές. Στα επικαιροποιημένα στοιχεία που υποβλήθηκαν, το κόστος καυσίμου βασίζεται πλέον στον σταθμισμένο μέσο όρο που προκύπτει από τις υφιστάμενες μακροπρόθεσμες συμβάσεις, οι οποίες αντιπροσωπεύουν περίπου το 77 % των απαιτήσεων σε συσσωματώματα ξύλου, τις μακροπρόθεσμες συμβάσεις που δεν έχουν ακόμη οριστικοποιηθεί, οι οποίες αντιπροσωπεύουν περίπου το 15 % των απαιτήσεων σε συσσωματώματα ξύλου, και τις εκτιμώμενες τρέχουσες τιμές, οι οποίες αντιπροσωπεύουν το 7 % των απαιτήσεων σε συσσωματώματα ξύλου. Το κόστος διαχείρισης καυσίμου, όπως π.χ. τα λιμενικά και σιδηροδρομικά τέλη στο Ηνωμένο Βασίλειο, η αποθήκευση, το κόστος πιστοποίησης της βιωσιμότητας, η κάλυψη κινδύνων και οι συναλλαγματικές ισοτιμίες, εκτιμάται ότι ανέρχεται σε 1,49 GBP/GJ. Το κόστος των συσσωματωμάτων ξύλου από βιομάζα που εκφορτώνονται στους λιμένες του Ηνωμένου Βασιλείου θα ανέρχεται επομένως σε […] GBP/GJ μείον […] GBP/GJ, θα ισούται δηλαδή με […] GBP/GJ. Το ποσό αυτό αντικατοπτρίζει κόστος συσσωματωμάτων ξύλου της τάξης των 181 USD ανά τόνο [συμπεριλαμβανομένου του κόστους ασφάλειας και ναύλου (CIF)]. Το Ηνωμένο Βασίλειο διευκρίνισε ακόμη ότι η τιμή αυτή συμφωνεί με τα κόστη που έχουν δηλώσει προμηθευτές από τις ΗΠΑ τα οποία κυμαίνονται από 6,27 GBP/GJ έως 8,24 GBP/GJ (σύμφωνα με τις εκτιμήσεις της ανεξάρτητης εταιρείας παροχής συμβουλευτικών υπηρεσιών Ricardo Energy & Environment).

(60) Το Ηνωμένο Βασίλειο υπογράμμισε ότι οι εκτιμήσεις σχετικά με τις παραμέτρους λειτουργίας της μονάδας στο Drax είναι αξιόπιστες, καθώς επαληθεύτηκαν από ανεξάρτητους εμπειρογνώμονες (42). Το Ηνωμένο Βασίλειο σημείωσε, επιπλέον, ότι οι τρεις παράμετροι λειτουργίας δεν σχετίζονται μεταξύ τους. Επομένως, δεν είναι πιθανό να σημειωθούν μεγάλες ταυτόχρονες μεταβολές προς την κατεύθυνση της αύξησης των κερδών κατά την επόμενη 20ετία.

(61) Σύμφωνα με το Ηνωμένο Βασίλειο, οι εξελίξεις αυτές επηρέασαν σημαντικά την αποδοτικότητα του έργου μετατροπής της μονάδας στο Drax ώστε να λειτουργεί με βιομάζα. Ο εκτιμώμενος συντελεστής εσωτερικής απόδοσης είναι πλέον [4-12] % σε πραγματική βάση προ φόρων, με βάση αξιόπιστες παραμέτρους και εντός των ελάχιστων ποσοστιαίων αποδόσεων.

(62) Το Ηνωμένο Βασίλειο επιβεβαίωσε ότι ο δικαιούχος δεν θα προβεί σε προμήθεια ινών ξύλου από υπεραιωνόβια δάση. Σε συμφωνία με τις απαιτήσεις του κανονισμού περί προτύπων ξυλείας του Ηνωμένου Βασιλείου, η ξυλεία θα λαμβάνεται μόνο από εκμεταλλεύσιμες δασικές εκτάσεις η διαχείριση των οποίων γίνεται με βιώσιμο και ενεργό τρόπο.

(63) Όσον αφορά την πρόθεση του δικαιούχου να προμηθεύεται συσσωματώματα ξύλου από τη Νότια Αμερική, το Ηνωμένο Βασίλειο διευκρίνισε ότι η προμήθεια των συσσωματωμάτων ξύλου που θα προέρχονται από τη Βραζιλία θα γίνεται από μία μόνο εταιρεία η οποία εδρεύει στη νότια πολιτεία Rio Grande do Sul. Κάποιες από τις πλεονάζουσες ποσότητες ινών ξύλου θα χρησιμοποιούνται για την παραγωγή συσσωματωμάτων ξύλου. Τα υλικά που θα προμηθεύεται ο δικαιούχος είτε θα πιστοποιούνται από το σύστημα διαχείρισης δασών του Συμβουλίου Επιστασίας των Δασών (Forest Stewardship Council — FSC) είτε θα φέρουν πιστοποίηση FSC Controlled Wood (Ελεγμένη ξυλεία), ενώ ή ίδια η εταιρεία παραγωγής συσσωματωμάτων ξύλου διαθέτει πιστοποίηση FSC Chain of Custody (Αλυσίδα επιτήρησης). Το Ηνωμένο Βασίλειο επιβεβαίωσε ότι έχουν διενεργηθεί ανεξάρτητοι έλεγχοι στην εταιρεία και στις δραστηριότητές της προκειμένου να διασφαλιστεί ότι πληρούν τις νομικές απαιτήσεις και τις απαιτήσεις περί βιωσιμότητας του Ηνωμένου Βασιλείου όσον αφορά τη βιομάζα.

(64) Αναφορικά με τα στοιχεία της AFPA για τη σύνθεση των συσσωματωμάτων ξύλου, το Ηνωμένο Βασίλειο διευκρίνισε ότι τα υλικά τροφοδοσίας των μονάδων παραγωγής συσσωματωμάτων ξύλου στις ΗΠΑ αποτελούνται σε ποσοστό άνω του 80 % από ίνες ξύλου προερχόμενες από δασοκομικές πρακτικές. Το Ηνωμένο Βασίλειο σημειώνει ότι το ποσοστό αυτό συνάδει με τα στοιχεία που παρείχε η RISI κατά τη χρησιμοποίηση συγκρίσιμων ορισμών για τους διάφορους τύπους ξυλείας.

(65) Το Ηνωμένο Βασίλειο παρείχε επίσης στοιχεία για το σχετικό μέγεθος της βιομηχανίας συσσωματωμάτων ξύλου των ΗΠΑ. Σύμφωνα με ανάλυση της Forest2Market (43), το απογραφέν δασικό απόθεμα στο νότιο τμήμα των ΗΠΑ αυξήθηκε κατά περίπου 1,2 δισεκατ. τόνους μεταξύ 2000 και 2014. Ξεκινώντας από μηδενική βάση, η εξαγωγική βιομηχανία συσσωματωμάτων ξύλου στη συγκεκριμένη περιοχή έφθασε τα 3,6 εκατ. τόνους κατά την περίοδο 2008-2014, ποσότητα που αντιπροσωπεύει το 0,3 % του συνολικού απογραφέντος αποθέματος ξυλοπολτού πεύκου στο νότιο τμήμα των ΗΠΑ και το 0,09 % του συνολικού απογραφέντος αποθέματος πεύκου, δηλαδή ξυλοπολτού και πριστής ξυλείας.

(66) Οι ανάγκες σε ίνες ξύλου για την παραγωγή των 2,4 εκατ. τόνων συσσωματωμάτων ξύλου για τη λειτουργία της μονάδας που προβλέπεται να μετατραπεί στο Drax ώστε να λειτουργεί με βιομάζα αντιπροσωπεύουν το 0,2 % του συνολικού απογραφέντος αποθέματος ξυλοπολτού από σκληρή ξυλεία και το 0,06 % του συνολικού απογραφέντος αποθέματος σκληρής ξυλείας, ήτοι ξυλοπολτού και πριστής ξυλείας. Η συνολική ποσότητα ινών ξύλου που αποσπάστηκαν, για το σύνολο των καταναλωτών, από το νοτιοανατολικό τμήμα των ΗΠΑ το 2014 ανήλθε σε 250,2 εκατ. τόνους, ήτοι στο 3,3 % του συνολικού απογραφέντος αποθέματος δασοκομικών πόρων.

(67) Όσον αφορά την τοποθεσία εγκατάστασης των μονάδων παραγωγής συσσωματωμάτων ξύλου (βλέπε τις παρατηρήσεις που υπέβαλε η GPII), το Ηνωμένο Βασίλειο δηλώνει ότι η επιλογή του τόπου εγκατάστασης των νέων μονάδων παραγωγής συσσωματωμάτων ξύλου θα πρέπει να γίνει με κριτήριο να μην χρειάζεται να ανταγωνίζονται άμεσα άλλους χρήστες πρώτων υλών ξυλείας ώστε να εξασφαλιστεί χρηματοδότηση για την κατασκευή τους. Αναφορικά με έκθεση της εταιρείας παροχής συμβουλευτικών υπηρεσιών Forest2market (44), το Ηνωμένο Βασίλειο σημειώνει ότι η τοποθεσία εγκατάστασης των μονάδων παραγωγής συσσωματωμάτων ξύλου εξαρτάται από διάφορους παράγοντες όπως η ακυρωθείσα ζήτηση, τα κίνητρα οικονομικής ανάπτυξης, οι εκπτώσεις φόρου, η προσφορά και η τιμή ινών ξύλου, η εγγύτητα στην προμήθεια ινών και η εγγύτητα σε σιδηροδρομικές υποδομές που εξυπηρετούν λιμένα μεγάλου βάθους. Από την έκθεση προκύπτει ότι το 61 % των μονάδων παραγωγής συσσωματωμάτων ξύλου στο νότιο τμήμα των ΗΠΑ είναι εγκατεστημένες σε απόσταση μεγαλύτερη των 30 μιλίων από ανταγωνιστική μονάδα. Η ίδια έκθεση διαπιστώνει επίσης ότι όλες οι μονάδες παραγωγής συσσωματωμάτων ξύλου που συμμετείχαν στην έρευνα είναι εγκατεστημένες σε απόσταση μικρότερη των 65 μιλίων από ανταγωνιστική μονάδα. Σύμφωνα με την έκθεση, πρόκειται για κοινή πρακτική η οποία ακολουθείται και από άλλους χρήστες ινών ξύλου, καθώς ιστορικά προκύπτει ότι ποτέ δεν λειτουργούσαν χωρίς κανέναν απολύτως ανταγωνιστή. Ταυτόχρονα, το 72 % των εξαγωγών από τις μονάδες παραγωγής συσσωματωμάτων ξύλου που συμμετείχαν στην έρευνα της Forest2Markets πραγματοποιείται από σημεία που βρίσκονται σε απόσταση μικρότερη των 65 μιλίων από εγκατάσταση που έχει κλείσει, γεγονός που καταδεικνύει ότι οι εξαγωγικές μονάδες παραγωγής συσσωματωμάτων ξύλου βρίσκονται κοντά σε εγκαταστάσεις που έχουν κλείσει.

(68) Αναφορικά με τις μελέτες των FORISK και USDA που συνδέουν την αυξημένη χρήση βιομάζας με αυξημένη τιμή εκμετάλλευσης της ιστάμενης ξυλείας, το Ηνωμένο Βασίλειο υποστήριξε ότι οι προβλέψεις σχετικά με την παραγωγή συσσωματωμάτων ξύλου είναι υπερεκτιμημένες. Για παράδειγμα, σύμφωνα με τη μελέτη του USDA που υπέβαλε η GPII, η ζήτηση ινών ξύλου στο νότιο παράκτιο τμήμα των ΗΠΑ θα υπερβεί τα 40 εκατ. GST ως το 2017, σημειώνοντας αύξηση σε σχέση με τα περίπου 20 εκατ. GST του 2015, γεγονός που αναμένεται να έχει ως αποτέλεσμα την παραγωγή περίπου 18 εκατ. τόνων συσσωματωμάτων ξύλου ως το 2017 μόνο στο νότιο παράκτιο τμήμα των ΗΠΑ. Οι εκτιμήσεις αυτές είναι σημαντικά υψηλότερες από τις εκτιμήσεις της FORISK για 11,6 εκατ. τόνους ως το 2019. Επιπλέον, δεν λαμβάνονται υπόψη άλλοι παράγοντες, όπως η αύξηση της διαθεσιμότητας υπολειμμάτων.

(69) Όσον αφορά τους ισχυρισμούς σχετικά με την ικανότητα πραγματοποίησης πληρωμών του δικαιούχου για την προμήθεια ινών ξύλου, το Ηνωμένο Βασίλειο σημειώνει ότι οι εκτιμήσεις της RISI δεν λαμβάνουν υπόψη την επικαιροποιημένη τιμή άσκησης των 100 GBP/MWh αντί της τιμής των 105 GBP/MWh, ούτε κάποιες πρόσθετες δαπάνες που σχετίζονται με τα καύσιμα. Το επικαιροποιημένο μέσο κόστος καυσίμου για τη μονάδα 1 ανέρχεται σε 8,18 GBP/GJ. Το κόστος των συσσωματωμάτων ξύλου από βιομάζα ανέρχεται σε […] GBP/GJ, ενώ άλλες δαπάνες που σχετίζονται με τα καύσιμα, και συγκεκριμένα οι δαπάνες για χρήση λιμένων, σιδηροδρομική μεταφορά, αποθήκευση, πιστοποίηση βιωσιμότητας, κάλυψη κινδύνων και συναλλαγματικές ισοτιμίες, ανέρχονται σε […] GBP/GJ (βλέπε αιτιολογική σκέψη 51 ανωτέρω). Το Ηνωμένο Βασίλειο θεωρεί ότι η τιμή αυτή εμπίπτει στο εύρος τιμών που έχουν δηλώσει προμηθευτές συσσωματωμάτων ξύλου από τις ΗΠΑ, το οποίο κυμαίνεται μεταξύ 6,27 — 8,24 GBP/GJ, σύμφωνα με τις εκτιμήσεις της ανεξάρτητης εταιρείας παροχής συμβουλευτικών υπηρεσιών Ricardo Energy & Environment.

(70) Το Ηνωμένο Βασίλειο δήλωσε ότι στην πρόσφατη αύξηση των καταγεγραμμένων τιμών εκμετάλλευσης της ιστάμενης ξυλείας έχουν συμβάλει και άλλοι παράγοντες όπως, μεταξύ άλλων, η μειωμένη προσφορά υπολειμμάτων πρίσης μετά την κατάρρευση της αγοράς κατοικιών. Για να τεκμηριώσει το επιχείρημα αυτό, το Ηνωμένο Βασίλειο υποστήριξε ότι δεν υπήρχε εμφανής συσχέτιση ανάμεσα στη μεταβολή των τιμών εκμετάλλευσης της ιστάμενης πευκοξυλείας ή σκληρής ξυλείας και στην ύπαρξη σημαντικής παραγωγής συσσωματωμάτων ξύλου.

(71) Το Ηνωμένο Βασίλειο υποστήριξε ακόμη ότι οι όγκοι βιομηχανικής ξυλείας που εξάγονται από τις ΗΠΑ προς την Ευρωπαϊκή Ένωση είναι περιορισμένοι. Το 2013, από συνολική παραγωγή βιομηχανικής στρογγυλής ξυλείας περίπου 270 εκατ. GT, οι ΗΠΑ εξήγαγαν στην ευρωπαϊκή ήπειρο περίπου 3,3 εκατ. GT (45). Συγκριτικά, το 2013 η Ευρωπαϊκή Ένωση εισήγαγε περίπου 31 εκατ. GT στρογγυλή ξυλεία και 15 εκατ. GT ροκανίδια και πριονίδια, ως επί το πλείστον από άλλες ευρωπαϊκές χώρες. Επομένως, η εξάρτηση από μη ενεργειακές πρώτες ύλες που εξάγονται από τις ΗΠΑ στην Ευρωπαϊκή Ένωση είναι περιορισμένη.

5. ΑΞΙΟΛΟΓΗΣΗ ΤΟΥ ΜΕΤΡΟΥ

(72) Κρατικές ενισχύσεις κατά την έννοια του άρθρου 107 παράγραφος 1 της Συνθήκης συνιστούν τα μέτρα «που χορηγούνται υπό οποιαδήποτε μορφή από τα κράτη ή με κρατικούς πόρους και που νοθεύουν ή απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής […] κατά το μέτρο που επηρεάζουν τις μεταξύ κρατών μελών συναλλαγές».

(73) Όπως αναφέρεται στην απόφαση για την κίνηση της διαδικασίας, ο δικαιούχος (Drax Power Limited) θα λάβει ενίσχυση λειτουργίας με τη μορφή κυμαινόμενης προσαύξησης από αντισυμβαλλόμενο ο οποίος αποτελεί κρατική επιχείρηση («αντισυμβαλλόμενος της σύμβασης επί διαφοράς») για την ηλεκτρική ενέργεια που θα παράγει η μονάδα μετά τη μετατροπή της. Το μέτρο ευνοεί την παραγωγή ηλεκτρικής ενέργειας από ανανεώσιμες πηγές ενέργειας (στην προκειμένη περίπτωση βιομάζα) από τον επιλεγμένο δικαιούχο. Η εμπορία ηλεκτρικής ενέργειας μεταξύ των κρατών μελών είναι ευρέως διαδεδομένη. Το κοινοποιηθέν μέτρο μπορεί επομένως να προκαλέσει στρέβλωση του ανταγωνισμού στην αγορά ηλεκτρικής ενέργειας και να επηρεάσει τις συναλλαγές μεταξύ των κρατών μελών. Επιπροσθέτως, η μονάδα θα ανταγωνίζεται επίσης για καύσιμη βιομάζα στην αγορά πρώτης ύλης καθώς, λόγω έλλειψης επαρκών τοπικών δασοκομικών πόρων, το μεγαλύτερο ποσοστό συσσωματωμάτων ξύλου που απαιτούνται για την τροφοδοσία της μονάδας στο Drax με καύσιμα θα εισάγεται από το εξωτερικό (βλέπε αιτιολογική σκέψη 11 ανωτέρω).

(74) Η Επιτροπή καταλήγει στο συμπέρασμα ότι το κοινοποιηθέν μέτρο συνιστά κρατική ενίσχυση κατά την έννοια του άρθρου 107 παράγραφος 1 της Συνθήκης (46).

5.1. Νομιμότητα της ενίσχυσης

(75) Με βάση τις πληροφορίες που παρείχε το Ηνωμένο Βασίλειο, η Επιτροπή σημειώνει ότι δεν έχει ληφθεί ακόμη τελική επενδυτική απόφαση και ότι δεν θα γίνει καμία πληρωμή προτού εγκριθεί η κρατική ενίσχυση. Η Επιτροπή εκτιμά επομένως ότι το Ηνωμένο Βασίλειο έχει εκπληρώσει τις υποχρεώσεις του δυνάμει του άρθρου 108 παράγραφος 3 της Συνθήκης.

5.2. Συμβατότητα της ενίσχυσης

(76) Η Επιτροπή σημειώνει ότι το κοινοποιηθέν μέτρο έχει ως στόχο την προώθηση της παραγωγής ηλεκτρικής ενέργειας από ανανεώσιμες πηγές ενέργειας, συγκεκριμένα από στερεή βιομάζα. Το κοινοποιηθέν μέτρο εμπίπτει στο πεδίο εφαρμογής των κατευθυντήριων γραμμών για τις κρατικές ενισχύσεις στους τομείς του περιβάλλοντος και της ενέργειας για την περίοδο 2014-2020 (ΚΓΕΠΕ) (47). Η Επιτροπή έχει επομένως αξιολογήσει το κοινοποιηθέν μέτρο ως σύμφωνο με τις γενικές διατάξεις συμβατότητας, που αναφέρονται στο τμήμα 3.2 των ΚΓΕΠΕ, και ως σύμφωνο με τα ειδικά κριτήρια συμβατότητας για ενισχύσεις λειτουργίας που χορηγούνται για παραγωγή ηλεκτρικής ενέργειας από ανανεώσιμες πηγές, κατά τα προβλεπόμενα στο τμήμα 3.3.2.1 των ΚΓΕΠΕ.

5.2.1. Στόχος κοινού συμφέροντος

(77) Στα συμπεράσματα που διατυπώνει στην απόφασή της για την κίνηση της διαδικασίας, η Επιτροπή σημειώνει ότι ο στόχος του κοινοποιηθέντος μέτρου ενίσχυσης είναι να βοηθήσει το Ηνωμένο Βασίλειο να επιτύχει τους στόχους για την παραγωγή ενέργειας από ανανεώσιμες πηγές (48) και τους στόχους περί μείωσης του CO2 που έχει θέσει η Ένωση στο πλαίσιο της στρατηγικής της «ΕΕ 2020» (49). Όπως αναφέρεται στην αιτιολογική σκέψη 9, και σύμφωνα με τις παραγράφους 30, 31 και 33 στοιχείο α) των ΚΓΕΠΕ, το Ηνωμένο Βασίλειο προέβη σε σαφή εκτίμηση της δυναμικότητας του κοινοποιηθέντος έργου όσον αφορά τη μείωση του CO2 και την αναμενόμενη παραγωγή ηλεκτρικής ενέργειας από ανανεώσιμες πηγές. Η Επιτροπή καταλήγει στο συμπέρασμα ότι το κοινοποιηθέν μέτρο ενίσχυσης αποσκοπεί στην επίτευξη στόχου κοινού συμφέροντος σύμφωνα με το άρθρο 107 παράγραφος 3 στοιχείο γ) της Συνθήκης.

(78) Αρκετές περιβαλλοντικές οργανώσεις διατύπωσαν ανησυχίες για τις επιπτώσεις του κοινοποιηθέντος έργου στο περιβάλλον. Το Ηνωμένο Βασίλειο επιβεβαίωσε ότι η κοινοποιηθείσα ενίσχυση θα χορηγηθεί μόνο για βιομάζα, όπως ορίζεται στην παράγραφο 19 σημείο 6 των ΚΓΕΠΕ. Η Επιτροπή υπενθυμίζει ότι η κοινοποιηθείσα ενίσχυση θα βοηθήσει το Ηνωμένο Βασίλειο να επιτύχει τους στόχους της Ένωσης για το κλίμα και την ενέργεια ως το 2020. Η Επιτροπή σημειώνει επιπλέον ότι τα συσσωματώματα ξύλου τα οποία θα χρησιμοποιεί η μονάδα που προβλέπεται να μετατραπεί στο Drax ώστε να λειτουργεί με βιομάζα απαιτούνται για την εκπλήρωση των κριτηρίων βιωσιμότητας του ίδιου του Ηνωμένου Βασιλείου, περιλαμβανομένης της μείωσης του CO2 που υπολογίζεται με βάση τον κύκλο ζωής. Τα κριτήρια βιωσιμότητας του Ηνωμένου Βασιλείου περιέχουν επίσης διατάξεις για την αποτροπή λοιπών αρνητικών επιπτώσεων στο περιβάλλον, όπως π.χ. η απώλεια της βιοποικιλότητας.

5.2.2. Ανάγκη για κρατική παρέμβαση, χαρακτήρας κινήτρου και καταλληλότητα της ενίσχυσης

(79) Στην απόφασή της για την κίνηση της διαδικασίας, η Επιτροπή κατέληξε στο συμπέρασμα ότι η κοινοποιηθείσα ενίσχυση είναι αναγκαία, έχει χαρακτήρα κινήτρου και συνιστά κατάλληλο μέσο. Η Επιτροπή σημειώνει συγκεκριμένα, αναφορικά με τις παραγράφους 38, 107 και 115 των ΚΓΕΠΕ, ότι οι ανεπάρκειες της αγοράς, ιδίως δε η ανεπάρκειά της να ενσωματώσει πλήρως όλα τα εξωτερικά επακόλουθα της χρήσης ορυκτών καυσίμων στην τιμή της ενέργειας, δεν αντιμετωπίζονται επαρκώς από το υφιστάμενο πλαίσιο πολιτικής και ότι σε περίπτωση μη χορήγησης της ενίσχυσης λειτουργίας που εξετάζεται στην παρούσα απόφαση, το έργο μετατροπής της μονάδας στο Drax ώστε να λειτουργεί με βιομάζα δεν θα είναι ενδεχομένως οικονομικά βιώσιμο.

(80) Αναφορικά με τις παραγράφους 49 και 58 των ΚΓΕΠΕ, το Ηνωμένο Βασίλειο κατέδειξε ότι το συνολικό σταθμισμένο κόστος παραγωγής ενέργειας της μονάδας στο Drax μετά τη μετατροπή της είναι σαφώς υψηλότερο από την αναμενόμενη αγοραία τιμή της ηλεκτρικής ενέργειας. Υπέβαλε δε οικονομική ανάλυση από την οποία προκύπτει ότι χωρίς την υπό εξέταση ενίσχυση, ο συντελεστής εσωτερικής απόδοσης του κοινοποιηθέντος έργου ενδέχεται να είναι αρνητικός. Σε μια τέτοια περίπτωση, οι παράγοντες της αγοράς δεν θα επιθυμούσαν να επενδύσουν στο έργο μετατροπής της μονάδας στο Drax ώστε να λειτουργεί με βιομάζα. Η κοινοποιηθείσα ενίσχυση αναμένεται επομένως να συμβάλει στη μεταβολή της συμπεριφοράς του δικαιούχου. Το Ηνωμένο Βασίλειο επιβεβαίωσε ότι ο δικαιούχος υποχρεούτο να υποβάλει αιτήσεις και ότι οι εν λόγω αιτήσεις υποβλήθηκαν προτού ξεκινήσουν οι εργασίες υλοποίησης του κοινοποιηθέντος έργου, σύμφωνα με την παράγραφο 51 των ΚΓΕΠΕ.

(81) Αναφορικά με τις παραγράφους 40 και 116 των ΚΓΕΠΕ, το Ηνωμένο Βασίλειο κατέδειξε ότι η κοινοποιηθείσα ενίσχυση συνιστά κατάλληλο μέσο. Όπως διευκρινίζεται στην απόφαση για την κίνηση της διαδικασίας, το συνολικό σταθμισμένο κόστος παραγωγής ενέργειας είναι υψηλότερο από την αναμενόμενη αγοραία τιμή της ηλεκτρικής ενέργειας, και ο αναμενόμενος συντελεστής εσωτερικής απόδοσης ενδέχεται να είναι αρνητικός. Προκειμένου να αντιμετωπίσει την έλλειψη επαρκών εσόδων για τη χρηματοδότηση της μετατροπής μιας μονάδας του σταθμού παραγωγής ηλεκτρικής ενέργειας στο Drax ώστε να λειτουργεί με βιομάζα, το Ηνωμένο Βασίλειο σκοπεύει να χορηγήσει κρατική ενίσχυση, η οποία είναι συγκεκριμένα στοχοθετημένη και αντιμετωπίζει τις ανάγκες του έργου χωρίς να υπερβαίνει την ελάχιστη ποσοστιαία απόδοση. Το κοινοποιηθέν έργο επιλέχθηκε μεταξύ διαφόρων άλλων για τον σκοπό της επίτευξης των στόχων της Ένωσης περί παραγωγής ενέργειας από ανανεώσιμες πηγές (50), μέσω της χορήγησης ενίσχυσης λειτουργίας με τη μορφή σύμβασης επί διαφοράς. Στην απόφαση που εξέδωσε στην υπόθεση SA.36196 (2014/N), Ηνωμένο Βασίλειο, Μεταρρύθμιση της αγοράς ηλεκτρικής ενέργειας — Σύμβαση επί διαφοράς για ανανεώσιμης πηγές ενέργειας [C(2014) 5079 final] (51), η Επιτροπή κατέληξε στο συμπέρασμα ότι η σύμβαση επί διαφοράς συνιστά κατάλληλο μέσο για την υλοποίηση του στόχου κοινού συμφέροντος.

(82) Η Επιτροπή καταλήγει συνεπώς στο συμπέρασμα ότι η ενίσχυση που προβλέπεται να χορηγηθεί για το κοινοποιηθέν έργο είναι αναγκαία, έχει χαρακτήρα κινήτρου και συνιστά κατάλληλο μέσο.

5.2.3. Αναλογικότητα

(83) Η Επιτροπή υπενθυμίζει ότι, σύμφωνα με τους υπολογισμούς του Ηνωμένου Βασιλείου, το συνολικό σταθμισμένο κόστος παραγωγής ενέργειας για τέτοιου είδους έργα μετατροπής μονάδων ώστε να λειτουργούν με βιομάζα, ανέρχεται τουλάχιστον σε 105 GBP/MWh, με βάση συντελεστή απόδοσης 10 % (52). Η Επιτροπή θεωρεί το συνολικό σταθμισμένο κόστος παραγωγής ενέργειας κατάλληλο για τον συγκεκριμένο τύπο έργου καθώς το εν λόγω κόστος έχει ήδη επιβεβαιωθεί σε προηγούμενες αποφάσεις (53). Το Ηνωμένο Βασίλειο κατέδειξε ότι η κοινοποιηθείσα ενίσχυση ανά μονάδα ενέργειας δεν υπερβαίνει τη διαφορά μεταξύ του συνολικού σταθμισμένου κόστους της παραγωγής ενέργειας και της αναμενόμενης αγοραίας τιμής της ηλεκτρικής ενέργειας, καθώς η ορισθείσα στα 100 GBP/MWh τιμή άσκησης, που αντικατοπτρίζει την αγοραία τιμή συν την προσαύξηση, δεν υπερβαίνει το συνολικό σταθμισμένο κόστος παραγωγής ενέργειας (54). Επιπλέον, το Ηνωμένο Βασίλειο επιβεβαίωσε ότι η κοινοποιηθείσα ενίσχυση θα χορηγείται έως την πλήρη απόσβεση της επένδυσης σύμφωνα με τους ισχύοντες λογιστικούς κανόνες και ότι δεν θα γίνει σώρευση της κοινοποιηθείσας ενίσχυσης με άλλη ενίσχυση.

(84) Η ελάχιστη ποσοστιαία απόδοση του κοινοποιηθέντος έργου κυμαίνεται μεταξύ 8,8 % και 12,7 % σε πραγματική βάση προ φόρων (55). Στην απόφασή της για την κίνηση της διαδικασίας, η Επιτροπή έκανε δεκτό το εύρος αυτό, καθώς συμφωνούσε με τις ποσοστιαίες αποδόσεις που η ίδια είχε εγκρίνει παλαιότερα για έργα μετατροπής μονάδων ώστε να λειτουργούν με βιομάζα στο Ηνωμένο Βασίλειο (56). Η Επιτροπή θα αξιολογήσει στην παρούσα απόφαση κατά πόσο ο συντελεστής εσωτερικής απόδοσης σέβεται την ελάχιστη ποσοστιαία απόδοση.

(85) Στην απόφαση για την κίνηση της διαδικασίας, η Επιτροπή αμφισβήτησε το γεγονός ότι η κρατική ενίσχυση δεν θα οδηγούσε σε υπεραντιστάθμιση βάσει της ανάλυσης ευαισθησίας την οποία είχε υποβάλει το Ηνωμένο Βασίλειο (57). Ο συντελεστής εσωτερικής απόδοσης, σε πραγματική βάση προ φόρων, θα αυξανόταν από το εκτιμώμενο ποσοστό του 4,7 % σε πάνω από 15,6 %, αν η θερμική απόδοση και ο συντελεστής φορτίου αυξάνονταν κατά 5 % και το κόστος καυσίμου μειωνόταν κατά 5 %. Η Επιτροπή σημείωσε τις αβεβαιότητες που ενέχουν αυτές οι υποθέσεις και συγκεκριμένα τον μειωμένο συντελεστή φορτίου για κάποια έτη λειτουργίας, λόγω ανησυχιών σε επίπεδο εφοδιαστικής μέριμνας σε σχέση με την προμήθεια συσσωματωμάτων ξύλου, και το επίπεδο του κόστους καυσίμου (καθώς οι συμβάσεις προμηθειών δεν κάλυψαν το σύνολο των απαιτήσεων της προς μετατροπή μονάδας ώστε να λειτουργεί με βιομάζα σε επίπεδο προμηθειών).

(86) Μετά την έκδοση της απόφασης για την κίνηση της διαδικασίας, το Ηνωμένο Βασίλειο υπέβαλε επικαιροποιημένα στοιχεία για το κοινοποιηθέν έργο, συγκεκριμένα δε προέβη σε αναθεώρηση και επικαιροποίηση των παραμέτρων λειτουργίας. Με βάση τα εν λόγω επικαιροποιημένα στοιχεία, ο συντελεστής εσωτερικής απόδοσης του κοινοποιηθέντος έργου είναι πλέον περίπου [4-12] % σε πραγματική βάση προ φόρων, και συνεπώς συνάδει με την ελάχιστη ποσοστιαία απόδοση.

(87) Όπως αναφέρεται στην αιτιολογική σκέψη 11, μετά την έκδοση της απόφασης για την κίνηση της διαδικασίας, το Ηνωμένο Βασίλειο αφαίρεσε τους χαμηλούς συντελεστές μεικτού φορτίου που είχαν συμπεριληφθεί και αύξησε τον μέσο συντελεστή καθαρού φορτίου από 71 % σε 78 %. Το Ηνωμένο Βασίλειο τεκμηρίωσε τον νέο συντελεστή φορτίου μέσω σύγκρισης με άλλες παρεμφερείς μονάδες. Η Επιτροπή σημειώνει ότι η αύξηση είναι μεγαλύτερη σε σχέση με εκείνη που είχε υποτεθεί στην ανάλυση ευαισθησίας και ότι ο εκτιμώμενος συντελεστής φορτίου 78 % συνάδει πλέον με τους συντελεστές που παρατηρούνται σε παρεμφερείς μονάδες (58).

(88) Η αναθεώρηση του συντελεστή φορτίου καθησυχάζει επίσης τις ανησυχίες που διατυπώθηκαν από τρίτα μέρη σχετικά με τον υπολογισμό του χαμηλού συντελεστή φορτίου (59). Η RES Ltd υπέδειξε ότι μια ανταγωνιστική διαδικασία υποβολής προσφορών θα είχε συμβάλει ενδεχομένως στη μείωση του ύψους της ενίσχυσης που θα απαιτείτο με βάση τη γενικότερη εμπειρία που έχει αποκτηθεί από διαδικασίες υποβολής προσφορών (60). Η Επιτροπή σημειώνει ότι δεν απαιτείται ανταγωνιστική διαδικασία υποβολής προσφορών και ότι το παρόν μέτρο δεν οδηγεί σε υπεραντιστάθμιση.

(89) Όσον αφορά το κόστος καυσίμου, όπως αναφέρεται στην απόφαση για την κίνηση της διαδικασίας, η Επιτροπή αναγνωρίζει ότι η προμήθεια συσσωματωμάτων ξύλου για το κοινοποιηθέν έργο γίνεται ως επί το πλείστον μέσω μακροπρόθεσμων συμβάσεων στο πλαίσιο των οποίων οι τιμές είναι ενδεχομένως υψηλότερες από τις τρέχουσες τιμές. Η Επιτροπή σημείωσε, πάντως, ότι υπήρχαν ακόμη αβεβαιότητες καθώς οι συμβάσεις προμηθειών που είχαν ήδη συναφθεί κατά την ημερομηνία έκδοσης της απόφασης για την κίνηση της διαδικασίας δεν κάλυπταν το σύνολο των προμηθειών που απαιτούνται για το κοινοποιηθέν έργο.

(90) Το Ηνωμένο Βασίλειο παρέθεσε λεπτομερή ανάλυση του κόστους καυσίμου για την προμήθεια επαρκών ποσοτήτων συσσωματωμάτων ξύλου και επικαιροποίησε τις σχετικές εκτιμήσεις του. Έτσι, το κόστος καυσίμου μειώθηκε από 8,40 USD/GJ σε 8,18 USD/GJ, κάτω δηλαδή και από το 5 % της ανάλυσης ευαισθησίας που αντιστοιχεί σε 8,23 USD/GJ. Το Ηνωμένο Βασίλειο δήλωσε ότι οι εκτιμήσεις για το κόστος καυσίμου βασίζονται πλέον σε περισσότερο μακροπρόθεσμες συμβάσεις οι οποίες καλύπτουν την πλειονότητα των απαιτήσεων για συσσωματώματα ξύλου καθώς και εκτιμήσεις για μελλοντικές συμβάσεις προμηθειών και μελλοντικές τιμές στην αγορά τοις μετρητοίς με άμεση παράδοση (61).

(91) Στα έγγραφα που υπέβαλε το Ηνωμένο Βασίλειο περιλαμβανόταν επίσης λεπτομερής ανάλυση των βασικών στοιχείων κόστους της αλυσίδας εφοδιασμού της μονάδας στο Drax που προβλέπεται να μετατραπεί ώστε να λειτουργεί με βιομάζα, συμπεριλαμβανομένων των δαπανών που σχετίζονται με τα καύσιμα, όπως η χρήση λιμένων, η σιδηροδρομική μεταφορά, η αποθήκευση, η πιστοποίηση της βιωσιμότητας, η κάλυψη κινδύνων και οι συναλλαγματικές ισοτιμίες. Σύμφωνα με τη γνώμη ανεξάρτητων εμπειρογνωμόνων, την οποία επίσης υπέβαλε το Ηνωμένο Βασίλειο, το εκτιμώμενο μέσο κόστος καυσίμου για τη μονάδα στο Drax που προβλέπεται να μετατραπεί ώστε να λειτουργεί με βιομάζα εμπίπτει στο εύρος τιμών που έχουν δηλώσει προμηθευτές συσσωματωμάτων ξύλου από τις ΗΠΑ (62). Σύμφωνα με το επικαιροποιημένο κόστος καυσίμου, η τιμή CIF των συσσωματωμάτων ξύλου ανέρχεται σε 181 USD ανά τόνο, ποσό που συμφωνεί επίσης με την εκτίμηση της RISI (63).

(92) Προκειμένου να τεκμηριώσει τον ισχυρισμό του σχετικά με τη θερμική απόδοση, το Ηνωμένο Βασίλειο υπέβαλε στοιχεία από τα οποία προκύπτει ότι η θερμική απόδοση αυτού του τύπου έργων μετατροπής μονάδων ώστε να λειτουργούν με βιομάζα είναι δυνατό να αυξηθεί κατά περίπου 38 % ως 39 %. Η Επιτροπή σημειώνει ότι στην απόφαση για την κίνηση της διαδικασίας δεν διατυπώθηκαν συγκεκριμένες αμφιβολίες σχετικά με το εν λόγω θέμα και εκτιμά ότι το ποσοστό απόδοσης συνάδει με τα ποσοστά απόδοσης που παρατηρούνται συνήθως σε παρεμφερείς μονάδες (64).

(93) Μεταβλήθηκε, τέλος, ο συντελεστής εσωτερικής απόδοσης του κοινοποιηθέντος έργου συνεπεία διαφόρων παραγόντων όπως, μεταξύ άλλων, η απώλεια ενός περίπου έτους χορήγησης της ενίσχυσης, καθώς η προτεινόμενη επενδυτική σύμβαση θα λήξει στις 31 Μαρτίου 2027 ανεξαρτήτως της ημερομηνίας έναρξης του μέτρου, και επίσης λόγω δυσμενών εξελίξεων στον τομέα των συναλλαγματικών ισοτιμιών. Ο εν λόγω συντελεστής εσωτερικής απόδοσης είναι, συνεπώς, υψηλότερος από το εκτιμώμενο ποσοστό του 4,7 % που αναφερόταν στα αρχικώς κοινοποιηθέντα στοιχεία στην Επιτροπή. Η διαφορά οφείλεται στις αναθεωρημένες εκτιμήσεις για τις παραμέτρους λειτουργίας της μονάδας.

(94) Με βάση τα προαναφερόμενα, η Επιτροπή καταλήγει στο συμπέρασμα ότι ο εκτιμώμενος συντελεστής εσωτερικής απόδοσης του κοινοποιηθέντος έργου βασίζεται σε αξιόπιστες εκτιμήσεις του κόστους και των παραμέτρων λειτουργίας της μονάδας. Ο εκτιμώμενος συντελεστής εσωτερικής απόδοσης εμπίπτει, επιπλέον, στο εύρος των ελάχιστων ποσοστιαίων αποδόσεων για έργα αυτού του τύπου. Συνεπώς, η ενίσχυση δεν οδηγεί σε υπεραντιστάθμιση και είναι αναλογική για την επίτευξη του στόχου κοινού συμφέροντος.

5.2.4. Αποφυγή αδικαιολόγητων αρνητικών επιπτώσεων στον ανταγωνισμό και τις συναλλαγές

(95) Στο πλαίσιο της αξιολόγησης της συμβατότητας ενός μέτρου κρατικής ενίσχυσης, η Επιτροπή καλείται να αποδείξει ότι «θα πρέπει, αφενός, να περιορίζονται οι αρνητικές συνέπειες του μέτρου ενίσχυσης όσον αφορά τις στρεβλώσεις του ανταγωνισμού και τον αντίκτυπο στις συναλλαγές μεταξύ των κρατών μελών και, αφετέρου, να αντισταθμίζονται από τα θετικά αποτελέσματα όσον αφορά τη συμβολή στην επίτευξη του στόχου κοινού συμφέροντος» (65).

(96) Αναφορικά με τις παραγράφους 94, 95 και 96 των ΚΓΕΠΕ, η Επιτροπή διαπιστώνει ότι το κοινοποιηθέν μέτρο δεν επιφέρει πρόδηλα αρνητικές συνέπειες, καθώς η ενίσχυση είναι αναλογική και δεν οδηγεί απλώς σε μετεγκατάσταση της δραστηριότητας χωρίς αντίκτυπο στο περιβάλλον. Η ενίσχυση θα συμβάλει στη μετατροπή της μονάδας στο Drax ώστε να λειτουργεί με βιομάζα αντί της καύσης άνθρακα, αυξάνοντας έτσι το ποσοστό παραγωγής ενέργειας από ανανεώσιμες πηγές του Ηνωμένου Βασιλείου (66).

(97) Κατά την αξιολόγηση των αρνητικών συνεπειών του μέτρου ενίσχυσης, η Επιτροπή επικεντρώθηκε στις στρεβλώσεις που προκύπτουν από τον αντίκτυπο που αναμένεται να έχει η ενίσχυση στον ανταγωνισμό στις επηρεαζόμενες αγορές προϊόντος και στον τόπο εγκατάστασης της οικονομικής δραστηριότητας (67).

5.2.4.1. Αρνητικές συνέπειες στην αγορά ηλεκτρικής ενέργειας

(98) Καθώς η ενίσχυση χορηγείται για την παραγωγή ηλεκτρικής ενέργειας από ανανεώσιμες πηγές, η επηρεαζόμενη αγορά προϊόντος είναι η αγορά ηλεκτρικής ενέργειας. Αναφορικά με την παράγραφο 89 των ΚΓΕΠΕ, η Επιτροπή εντοπίζει δύο βασικές δυνητικές στρεβλώσεις που προκαλούνται από τις ενισχύσεις, δηλαδή τις στρεβλώσεις της αγοράς προϊόντος και τις επιπτώσεις του τόπου εγκατάστασης.

(99) Αναφορικά με την παράγραφο 101 των ΚΓΕΠΕ, η Επιτροπή σημειώνει ότι το έργο συνίσταται στη μετασκευή μιας μονάδας σταθμού ηλεκτροπαραγωγής με καύση άνθρακα που ήδη υφίσταται. Καθώς το έργο αφορά τη μετατροπή ήδη υφιστάμενης μονάδας, δεν θα ενισχύσει την ικανότητα ηλεκτροπαραγωγής του δικαιούχου στην αγορά ενέργειας. Συνεπώς, το μέτρο δεν θα αυξήσει το μερίδιο του δικαιούχου στην αγορά παραγωγής ηλεκτρικής ενέργειας.

(100) Επιπλέον, η Επιτροπή υπενθυμίζει ότι η ικανότητα ηλεκτροπαραγωγής της μονάδας στο Drax που προβλέπεται να μετατραπεί ώστε να λειτουργεί με βιομάζα αντιστοιχεί περίπου στο 1,1 % της αγοράς παραγωγής ηλεκτρικής ενέργειας του Ηνωμένου Βασιλείου. Επομένως, το μέτρο δεν θα έχει την αρνητική συνέπεια της ενίσχυσης της ισχύος του δικαιούχου στην αγορά.

(101) Αναφορικά με τις παραγράφους 94 έως 96 των ΚΓΕΠΕ, η Επιτροπή εκτιμά ότι το έργο δεν σχετίζεται με μετεγκατάσταση της δραστηριότητας, ούτε αναμένεται να έχει σημαντικό αντίκτυπο επί του ανταγωνισμού στην αγορά παραγωγής ηλεκτρικής ενέργειας του Ηνωμένου Βασιλείου. Η Επιτροπή καταλήγει συνεπώς στο συμπέρασμα ότι το μέτρο δεν αναμένεται να έχει σημαντικό αντίκτυπο επί του ανταγωνισμού στην αγορά ηλεκτρικής ενέργειας. Επιπλέον, η κοινοποιηθείσα ενίσχυση δεν αναμένεται — λόγω του βαθμού διασυνδεσιμότητας του Ηνωμένου Βασιλείου — να αλλοιώσει τους όρους των συναλλαγών στην εσωτερική αγορά ηλεκτρικής ενέργειας.

(102) Στην απόφασή της για την κίνηση της διαδικασίας, η Επιτροπή διατύπωσε αμφιβολίες σχετικά με το κατά πόσο το κοινοποιηθέν έργο προκαλεί ή όχι στρέβλωση του ανταγωνισμού στην αγορά συσσωματωμάτων ξύλου αλλά και στην αγορά προηγούμενου σταδίου, ήτοι στην αγορά πρώτης ύλης, κατά τρόπο που αντίκειται στο κοινό συμφέρον. Δεδομένων των ειδικών χαρακτηριστικών του εν λόγω χωριστά κοινοποιηθέντος έργου, η Επιτροπή συμπεριέλαβε στην ανάλυσή της τις έμμεσες επιπτώσεις στις αγορές εισροών, εν προκειμένω στις δευτερογενείς αγορές (βλέπε ακολούθως).

5.2.4.2. Αρνητικές συνέπειες στην αγορά συσσωματωμάτων ξύλου

(103) Η Επιτροπή σημειώνει κατά πρώτον ότι η υπό εξέταση μονάδα στο Drax θα μπορεί να χρησιμοποιεί ως καύσιμο τροφοδοσίας μόνο συσσωματώματα ξύλου βιομηχανικής ποιότητας. Αν και ορισμένες μονάδες μπορούν ενδεχομένως να αντικαθιστούν σε κάποιο βαθμό τα συσσωματώματα ξύλου με άλλα καύσιμα, η μονάδα στο Drax δεν προβλέπεται, βάσει του σχεδιασμού της, να μπορεί να αντικαθιστά τα συσσωματώματα ξύλου με άλλα προϊόντα. Επομένως, για τον σκοπό της περαιτέρω ανάλυσης του βαθμού στρέβλωσης που προκαλεί στον ανταγωνισμό και στις συναλλαγές η χορηγούμενη ενίσχυση λειτουργίας για την παραγωγή ηλεκτρικής ενέργειας από τη μετασκευασμένη μονάδα στο Drax, η αγορά συσσωματωμάτων ξύλου βιομηχανικής χρήσης συνιστά την κατάλληλη αγορά προϊόντος.

(104) Όπως και στην απόφασή της για την κίνηση της διαδικασίας, η Επιτροπή καταλήγει στο συμπέρασμα, με βάση τις ροές των εμπορικών συναλλαγών, τον όγκο των εισαγωγών στην Ένωση και τον ρυθμό ανάπτυξης της αγοράς τα τελευταία χρόνια, ότι, για να μπορέσει να γίνει εκτίμηση των στρεβλώσεων της αγοράς, η αγορά συσσωματωμάτων ξύλου δεν πρέπει να περιοριστεί σε ένα κράτος μέλος ή στην Ευρωπαϊκή Ένωση αλλά θα πρέπει να θεωρηθεί ως παγκόσμια αγορά. Τούτο επιβεβαιώνεται από τον μεγάλο όγκο συσσωματωμάτων ξύλου που εισάγονται από υπερπόντιες χώρες για τον εφοδιασμό της μονάδας στο Drax και συνάδει με το συμπέρασμα στο οποίο καταλήγει η απόφαση στην υπόθεση SA.38762 (2014/N).

(105) Η Επιτροπή σημειώνει ότι το μεγαλύτερο ποσοστό συσσωματωμάτων ξύλου αγοράζεται επί του παρόντος βάσει μακροπρόθεσμων συμβάσεων προμηθειών οι οποίες έχουν αποτελέσει αντικείμενο ατομικής διαπραγμάτευσης. Επιπλέον, τα εμπόδια που θέτει η αγορά για νέες εγκαταστάσεις παραγωγής φαίνεται να είναι περιορισμένα. Η πρόσφατη αύξηση της παραγωγικής ικανότητας συσσωματωμάτων ξύλου τόσο στο νοτιοανατολικό τμήμα των ΗΠΑ όσο και στην Ένωση (68) συνηγορεί υπέρ αυτής της παρατήρησης, καθώς και υπέρ της σύναψης μακροπρόθεσμων συμβάσεων εκ μέρους του σταθμού ηλεκτροπαραγωγής στο Drax προκειμένου να διασφαλιστεί ο εφοδιασμός της μονάδας.

(106) Έχοντας υπόψη παλαιότερες τάσεις, σημειώνεται επιπλέον ότι η τρέχουσα τιμή στο νοτιοανατολικό τμήμα των ΗΠΑ, που προβλέπεται να αποτελέσει τη βασική πηγή εφοδιασμού του κοινοποιηθέντος έργου με συσσωματώματα ξύλου, δεν μεταβλήθηκε σημαντικά όταν αυξήθηκαν οι εισαγωγές στην Ένωση από τη συγκεκριμένη περιοχή. Υπέρ αυτού συνηγορούν και τα στοιχεία που υπέβαλε το Ευρωπαϊκό Συμβούλιο Πέλλετ (European Pellet Council — EPC) (69).

(107) Η μετατροπή της μονάδας στο Drax θα επιφέρει αύξηση της ζήτησης συσσωματωμάτων ξύλου κατά 2,4 εκατ. τόνους, ποσότητα που ισοδυναμεί με το 12,8 % της συνολικής κατανάλωσης συσσωματωμάτων ξύλου στην Ένωση το 2014 (70). Πάντως, από το 2012 ως το 2014, η ετήσια κατανάλωση στην Ένωση αυξήθηκε σχεδόν 25 %, ή κατά 3,7 εκατ. τόνους. Ταχεία ήταν επίσης και η αύξηση της παραγωγικής ικανότητας συσσωματωμάτων ξύλου στο νοτιοανατολικό τμήμα των ΗΠΑ, η οποία προβλέπεται να αυξηθεί περαιτέρω μελλοντικά (71).

(108) Από την επίσημη διαδικασία έρευνας δεν προέκυψε καμία ένδειξη που να υποδηλώνει ότι η αγορά συσσωματωμάτων ξύλου δεν θα μπορέσει να συνεχίσει να επεκτείνεται με παρόμοιους ρυθμούς τα επόμενα χρόνια ώστε να καλύψει την αύξηση της ζήτησης που θα προέλθει από το έργο στο Drax.

5.2.4.3. Αρνητικές συνέπειες στην αγορά πρώτης ύλης

(109) Η Επιτροπή σημείωσε στις αιτιολογικές σκέψεις 81 έως 84 της απόφασης για την κίνηση της διαδικασίας ότι η αυξημένη ζήτηση συσσωματωμάτων ξύλου μπορεί να οδηγήσει σε αύξηση των στρεβλώσεων στην αγορά πρώτης ύλης, η οποία στην προκειμένη περίπτωση είναι η αγορά ινών ξύλου.

(110) Για οικονομικούς λόγους, οι μονάδες μεταποίησης ημικατεργασμένων προϊόντων ξυλοπολτού προμηθεύονται την απαιτούμενη ξυλεία από περιοχές οι οποίες βρίσκονται κατά μέσο όρο σε απόσταση περίπου 100 έως 150 km, γνωστή και ως ακτίνα εφοδιασμού της μονάδας. Για τον λόγο αυτόν, οι ίνες ξύλου είναι τοπικό προϊόν σε αντίθεση με τα συσσωματώματα ξύλου, τα οποία μεταφέρονται σε μεγάλες αποστάσεις και έχουν αγορά παγκόσμιας εμβέλειας. Συνεπώς, για να εκτιμηθεί ο αντίκτυπος του κοινοποιηθέντος μέτρου στον ανταγωνισμό και το εμπόριο, είναι αναγκαίο να προσδιοριστεί η τοπική αγορά από την οποία θα γίνεται ή ενδέχεται να γίνεται η προμήθεια των συσσωματωμάτων ξύλου.

(111) Όπως διευκρινίζεται στην αιτιολογική σκέψη 10, συγκριτικά με την απόφαση για την κίνηση της διαδικασίας, η μονάδα στο Drax έχει ξεκαθαρίσει το ζήτημα του εφοδιασμού της με καύσιμα και θα προμηθεύεται το 60 % των συνολικών απαιτήσεών της σε ίνες ξύλου από τις ΗΠΑ, ενώ περίπου το 13 % των απαιτήσεών της σε καύσιμα θα προέρχεται από τη Βραζιλία, το 7 % θα αγοράζεται από την αγορά τοις μετρητοίς με άμεση παράδοση, περίπου το 4 % θα προέρχεται από τα κράτη της Βαλτικής στην Ευρώπη και περίπου το 15 % θα αγοράζεται από εμπόρους εγκατεστημένους στο νοτιοανατολικό τμήμα των ΗΠΑ. Οι υπόλοιπες ανάγκες σε καύσιμα θα καλύπτονται μέσω αγορών από τον Καναδά και ενδεχομένως από άλλα κράτη μέλη. Αυτό σημαίνει ότι περίπου 100 000 ξηροί τόνοι ετησίως θα αγοράζονται από άλλα κράτη μέλη μέσω μακροπρόθεσμων συμβάσεων. Η ποσότητα αυτή αντιστοιχεί περίπου στο 0,7 % της παραγωγής συσσωματωμάτων ξύλου στην Ένωση το 2014, η οποία σύμφωνα με εκτιμήσεις ανερχόταν σε 13,5 εκατ. τόνους (72).

(112) Η Επιτροπή σημειώνει ότι το μεγαλύτερο ποσοστό συσσωματωμάτων ξύλου προέρχεται από χώρες εκτός της Ένωσης και ότι η αγορά πρώτων υλών είναι τοπική. Επομένως, οι συνέπειες της αυξημένης ζήτησης συσσωματωμάτων ξύλου στις αγορές πρώτης ύλης εντοπίζονται ως επί το πλείστον εκτός Ευρωπαϊκής Ένωσης. Ως εκ τούτου, το κοινοποιηθέν έργο δεν είναι πιθανό να επηρεάσει τις τιμές της αγοράς πρώτης ύλης στην Ένωση.

(113) Καθώς το μεγαλύτερο ποσοστό συσσωματωμάτων ξύλου για το υπό εξέταση έργο θα εισάγεται από το νοτιοανατολικό τμήμα των ΗΠΑ, η πιθανότητα πρόκλησης στρεβλώσεων στην αγορά πρώτης ύλης, εν προκειμένω στην αγορά ινών ξύλου, επικεντρώνεται στη συγκεκριμένη περιοχή (73).

(114) Σύμφωνα με τις περισσότερες παρατηρήσεις που υποβλήθηκαν κατά τη διάρκεια της επίσημης διαδικασίας έρευνας, τα συσσωματώματα ξύλου βιομηχανικής χρήσης από το νοτιοανατολικό τμήμα των ΗΠΑ θα αποτελούνται κατά κύριο λόγο από ίνες ξύλου προερχόμενες από δασοκομικές πρακτικές. Η Επιτροπή σημειώνει ότι μέχρι το 2019 ο ρυθμός ανάπτυξης της βιομηχανίας συσσωματωμάτων ξύλου (περίπου 14 % ετησίως (74)) θα είναι, σύμφωνα με τις εκτιμήσεις, πολύ υψηλότερος από εκείνον της παραδοσιακής δασοκομικής βιομηχανίας που εκτιμάται σε περίπου 1,4 % ετησίως (75). Εντούτοις, λόγω του μικρού μεριδίου των μονάδων παραγωγής συσσωματωμάτων ξύλου στην αγορά ινών ξύλου (76), η συνολική αποσπώμενη ποσότητα αναμένεται να αυξηθεί με επιτόκιο ανατοκισμού μικρότερο του 1,8 % ετησίως μέχρι το 2019. Με βάση εκτιμήσεις που υπέβαλε η Westrock, η συνολική προσφορά ινών ξύλου προβλέπεται να αυξηθεί κατά 2,0 % ετησίως. Ο ρυθμός αύξησής της είναι επομένως χαμηλότερος από τον εκτιμώμενο ρυθμό ανάπτυξης. Συνεπώς, ο αντίκτυπος της παρεχόμενης στήριξης στη μονάδα του Drax αναμένεται να είναι περιορισμένος.

(115) Σύμφωνα με τα στοιχεία που υπέβαλε το Ηνωμένο Βασίλειο (77), οι ποσότητες πρώτης ύλης που απαιτούνται για τη λειτουργία της μονάδας στο Drax, ήτοι 2,4 εκατ. τόνοι ετησίως, θα κυμαίνονται κάτω από το 1 % του συνόλου των δασικών πόρων που αποσπάστηκαν από το νότιο τμήμα των ΗΠΑ το 2014, ποσοστό που αντιστοιχεί σε περίπου 250 εκατ. τόνους, και αντιπροσωπεύει με τη σειρά του ένα μικρό μόνο μέρος του συνολικού απογραφέντος αποθέματος δασοκομικών πόρων. Ακόμη κι αν ληφθούν υπόψη οι πρόσθετες απαιτήσεις άλλων έργων μετατροπής μονάδων ώστε να λειτουργούν με βιομάζα, όπως το έργο στο Lynemouth, από τα χαμηλά αυτά ποσοστά δεν προκύπτουν ισχυρές ενδείξεις αδικαιολόγητων στρεβλώσεων στην αγορά πρώτης ύλης.

(116) Η Fern και λοιποί και η GPII υπέβαλαν μελέτες μοντελοποίησης της αγοράς από τις οποίες προκύπτει αύξηση της τιμής εκμετάλλευσης της ιστάμενης ξυλείας η οποία προκαλείται από την αύξηση της παραγωγής συσσωματωμάτων ξύλου. Για παράδειγμα, σύμφωνα με τη μελέτη της FORISK, η αύξηση της παγκόσμιας ζήτησης συσσωματωμάτων ξύλου βιομηχανικής χρήσης από 10,6 εκατ. τόνους ετησίως το 2014 σε 25 εκατ. τόνους το 2019, χωρίς να λαμβάνεται υπόψη η επίπτωση των υπολειμμάτων πρίσης, ενδέχεται να αυξήσει τις τιμές εκμετάλλευσης της ιστάμενης ξυλείας στο νοτιοανατολικό τμήμα των ΗΠΑ κατά 30 % έως 40 % (78). Σύμφωνα με την έκθεση του USDA την οποία υπέβαλε η GPII, η αύξηση της παραγωγής βιομάζας για την παραγωγή βιοενέργειας σε 16,9 εκατ. τόνους μέχρι το 2016 θα μπορούσε να οδηγήσει σε υπερδιπλασιασμό των τιμών ορισμένων τύπων ξύλου, και συγκεκριμένα της μη πριστής ξυλείας πεύκου (79).

(117) Πάντως, σύμφωνα με τις παρατηρήσεις που υπέβαλε το Ηνωμένο Βασίλειο (80), η ζήτηση συσσωματωμάτων ξύλου που χρησιμοποιούνται ως τροφοδοτική ύλη δεν αντικατοπτρίζει, για τις εν λόγω μελέτες, τη ζήτηση εκ μέρους του έργου μετατροπής της μονάδας στο Drax ώστε να λειτουργεί με βιομάζα, αλλά μάλλον τις συνολικές εκτιμήσεις και τη συνολική ζήτηση. Επιπλέον, η συνολική ζήτηση, σύμφωνα με τις εκτιμήσεις της μελέτης του USDA, είναι χαμηλότερη από την εκτιμώμενη σε πιο πρόσφατες μελέτες. Ενδεικτικά, η μελέτη του USDA εκτιμά ότι το 2015 πρόκειται να χρησιμοποιηθούν περίπου 13 εκατ. τόνοι ξυλείας για την παραγωγή βιοενέργειας στο νοτιοανατολικό τμήμα των ΗΠΑ, ποσότητα σαφώς μεγαλύτερη από εκείνη που αναφέρεται στη μελέτη της RISI, όπου γίνεται λόγος για λιγότερους από 8 εκατ. τόνους για το ίδιο έτος. Επιπλέον, η εικαζόμενη αύξηση της τιμής λόγω της συνολικής εκτιμώμενης ζήτησης αναμένεται επίσης να είναι περιορισμένη χρονικά σύμφωνα με την έκθεση του USDA, καθώς το απογραφέν απόθεμα δασοκομικών πόρων ανταποκρίνεται σε μια τέτοια αύξηση της ζήτησης.

(118) Σύμφωνα με τις παρατηρήσεις που υπέβαλαν κάποια τρίτα μέρη, η αύξηση της παραγωγής συσσωματωμάτων ξύλου έχει ήδη οδηγήσει σε αύξηση των τιμών εκμετάλλευσης της ιστάμενης ξυλείας στο νοτιοανατολικό τμήμα των ΗΠΑ. Ενδεικτικά, η GPII παραθέτει στοιχεία της εταιρείας παροχής συμβουλευτικών υπηρεσιών Forest2Market προς επίρρωση του ισχυρισμού ότι οι τιμές εκμετάλλευσης της ιστάμενης πευκοξυλείας για την παραγωγή ξυλοπολτού στο νότιο τμήμα των ΗΠΑ αυξήθηκαν κατά μέσο όρο κατά 11 % το 2013 και κατά 10 % το 2014. Η Fern και λοιποί ανέφεραν ότι, κατά την περίοδο 2011-2015, οι τιμές στο νότιο τμήμα των ΗΠΑ αυξήθηκαν κατά 27 % για τη μαλακή ξυλεία και κατά 56 % για τη σκληρή ξυλεία. Παρόμοιοι ισχυρισμοί διατυπώθηκαν και από την AFPA (81).

(119) Η Επιτροπή σημειώνει ως προς το συγκεκριμένο θέμα ότι, για ένα μεγαλύτερο χρονικό διάστημα, η μέση τιμή εκμετάλλευσης της ιστάμενης ξυλείας δεν κυμαίνεται εκτός του εύρους τιμών που καταγράφεται ιστορικά (82). Επιπλέον, οι παρατηρήσεις που υπέβαλε η Forest2Market (83) καταλήγουν στο συμπέρασμα ότι στην παρατηρούμενη αύξηση της τιμής έχουν συμβάλει διάφοροι παράγοντες. Συγκεκριμένα, η Forest2Market ανέφερε μεταξύ των παραγόντων που έχουν συντελέσει στη μείωση της παραγωγής υπολειμμάτων πρίσης, τα καιρικά φαινόμενα και τις μεταβολές στην έγγειο ιδιοκτησία. Η Forest2Market κατέληξε στο συμπέρασμα ότι «είναι πιθανό οι τιμές των ινών ξύλου να είχαν αυξηθεί και χωρίς αύξηση της ζήτησης από τις εξαγωγικές αγορές συσσωματωμάτων ξύλου» (84). Η αύξηση των τιμών εκμετάλλευσης της ιστάμενης ξυλείας στο πέρασμα του χρόνου φαίνεται επομένως να οφείλεται σε διάφορες εξελίξεις που επήλθαν στην αγορά.

(120) Όσον αφορά τους ισχυρισμούς σχετικά με την ικανότητα πραγματοποίησης πληρωμών του δικαιούχου για την προμήθεια ινών (85), η Επιτροπή σημειώνει ότι με την αναθεώρηση και τη μείωση του κόστους καυσίμου (86) η τιμή CIF των συσσωματωμάτων ξύλου διαμορφώνεται στα 181 USD ανά τόνο, η οποία ισοδυναμεί πλέον με την τιμή CIF των συσσωματωμάτων ξύλου που αναφέρεται στη μελέτη της RISI (87).

(121) Όσον αφορά την τοποθεσία εγκατάστασης των μονάδων παραγωγής συσσωματωμάτων ξύλου, η Επιτροπή σημειώνει το συμπέρασμα σύμφωνα με το οποίο η απόσταση μεταξύ των εξαγωγικών μονάδων παραγωγής συσσωματωμάτων ξύλου που λειτουργούν επί του παρόντος στο νοτιοανατολικό τμήμα των ΗΠΑ δεν υπερβαίνει σε γενικές γραμμές τα 65 μίλια, με τις περισσότερες εξ αυτών να απέχουν μεταξύ τους από 30 έως 65 μίλια (88). Θα υπάρχει επομένως αλληλοεπικάλυψη ανάμεσα στην ακτίνα εφοδιασμού των εν λόγω μονάδων παραγωγής συσσωματωμάτων ξύλου και στην αντίστοιχη ακτίνα άλλων ανταγωνιστικών βιομηχανιών. Πάντως, η Επιτροπή σημειώνει ότι, στη συντριπτική τους πλειονότητα, οι εν λόγω εξαγωγικές μονάδες παραγωγής συσσωματωμάτων ξύλου βρίσκονται εντός ακτίνας 65 μιλίων από μονάδα επεξεργασίας ξύλου που έχει κλείσει. Διευκρινίστηκε επιπλέον ότι για τον καθορισμό της τοποθεσίας εγκατάστασης μιας μονάδας παραγωγής συσσωματωμάτων ξύλου λαμβάνονται υπόψη διάφορες παράμετροι. Σύμφωνα με την έκθεση που παραθέτει το Ηνωμένο Βασίλειο (89), οι περισσότερες μονάδες παραγωγής πολτού και χαρτιού στο νοτιοανατολικό τμήμα των ΗΠΑ έκλεισαν πριν από το 2010, με συνέπεια να υπάρχει μικρή συσχέτιση με τον ρυθμό ανάπτυξης της βιομηχανίας συσσωματωμάτων ξύλου (90).

(122) Η έκθεση της Poyry (91), τέλος, εξέταζε τον κίνδυνο αθέμιτου ανταγωνισμού στην αγορά ινών ξύλου ανάμεσα στη βιομηχανία συσσωματωμάτων ξύλου και παραδοσιακές βιομηχανίες που χρησιμοποιούν ίνες ξύλου. Η έκθεση λάμβανε υπόψη όχι μόνο τη ζήτηση συσσωματωμάτων ξύλου εκ μέρους της μονάδας στο Drax που πρόκειται να μετατραπεί ώστε να λειτουργεί με βιομάζα και που θα λάβει στήριξη, αλλά και τη ζήτηση από άλλες μονάδες όπως, μεταξύ άλλων, τον σταθμό ηλεκτροπαραγωγής στο Lynemouth. Η έκθεση κατέληγε στο συμπέρασμα ότι η υφιστάμενη και σχεδιαζόμενη παραγωγική ικανότητα των μονάδων παραγωγής συσσωματωμάτων ξύλου στο νοτιοανατολικό τμήμα των ΗΠΑ θα πρέπει να επαρκεί για να καλύψει την αύξηση της ζήτησης συσσωματωμάτων ξύλου και ότι ο κίνδυνος της έμμεσης αλλαγής χρήσης ξυλείας θα πρέπει να είναι μικρός.

(123) Θα πρέπει επομένως να συναχθεί το συμπέρασμα ότι το κοινοποιηθέν μέτρο δεν αναμένεται να οδηγήσει σε αδικαιολόγητες στρεβλώσεις στην αγορά πρώτης ύλης. Η Επιτροπή σημειώνει συγκεκριμένα ότι οι τοπικές στρεβλώσεις της αγοράς, στον βαθμό που ενδεχομένως προκύψουν, εντοπίζονται στο νοτιοανατολικό τμήμα των ΗΠΑ και ότι συνεπώς αναμένεται να έχουν περιορισμένο αντίκτυπο, εφόσον υπάρξει, στις συναλλαγές μεταξύ των κρατών μελών. Ως προς αυτό, υπενθυμίζεται επίσης ότι η κοινοποιηθείσα ενίσχυση πρόκειται να χορηγηθεί για την παραγωγή ηλεκτρικής ενέργειας από στερεή βιομάζα και ότι τυχόν συνέπειες της ενίσχυσης στην αγορά πρώτης ύλης θα είναι μάλλον έμμεσες.

5.2.4.4. Αξιολόγηση με βάση το κριτήριο εξισορρόπησης

(124) Όπως αναφέρεται στην παράγραφο 97 των ΚΓΕΠΕ, αν τα μέτρα κρατικών ενισχύσεων είναι ορθώς στοχευμένα στην ανεπάρκεια της αγοράς που αποσκοπούν να αντιμετωπίσουν, ο κίνδυνος αδικαιολόγητης στρέβλωσης του ανταγωνισμού είναι περισσότερο περιορισμένος. Η Επιτροπή σημειώνει ότι η κοινοποιηθείσα ενίσχυση στοχεύει άμεσα στην επίτευξη των στόχων που έχει θέσει η Ένωση για το κλίμα και την ενέργεια μέχρι το 2020 με αναλογικό και κατάλληλο τρόπο. Επομένως, ο κίνδυνος αδικαιολόγητων στρεβλώσεων του ανταγωνισμού στην αγορά ηλεκτρικής ενέργειας είναι επίσης περισσότερο περιορισμένος, όπως εξηγείται στο τμήμα 5.2.4.1. Όπως αναφέρεται στο τμήμα 5.2.4.2, η Επιτροπή δεν διαπίστωσε αδικαιολόγητες στρεβλώσεις στην επηρεαζόμενη αγορά προϊόντος, εν προκειμένω στην αγορά συσσωματωμάτων ξύλου, αλλά ούτε και στην αγορά προηγούμενου σταδίου, ήτοι την αγορά πρώτης ύλης. Η Επιτροπή υπενθυμίζει ότι οι ενδεχόμενες στρεβλώσεις στην αγορά πρώτης ύλης δεν προκύπτουν άμεσα από την ενίσχυση λειτουργίας, αλλά από την αυξημένη ζήτηση συσσωματωμάτων ξύλου ως καύσιμης ύλης για την παραγωγή ηλεκτρικής ενέργειας. Επιπλέον, οι συνέπειες στην αγορά πρώτης ύλης είναι έμμεσες σε σύγκριση με τις στρεβλώσεις στην αγορά συσσωματωμάτων ξύλου.

(125) Η Επιτροπή οφείλει επίσης να αξιολογήσει κατά πόσο το μέτρο νοθεύει ή απειλεί να νοθεύσει τον ανταγωνισμό κατά το μέτρο που επηρεάζει τις συναλλαγές μεταξύ κρατών μελών. Οι συνέπειες στην αγορά πρώτης ύλης είναι τοπικές και εντοπίζονται ως επί το πλείστον εκτός της Ένωσης, καθώς το μεγαλύτερο ποσοστό συσσωματωμάτων ξύλου που απαιτούνται για τη λειτουργία της μονάδας στο Drax θα εισάγεται από περιοχές εκτός Ευρώπης (βλέπε αιτιολογική σκέψη 10). Η Επιτροπή σημειώνει, επομένως, ότι τυχόν συνέπειες στις συναλλαγές μεταξύ των κρατών μελών λόγω αύξησης της τιμής εκμετάλλευσης της ιστάμενης ξυλείας στο νοτιοανατολικό τμήμα των ΗΠΑ αναμένεται, σε κάθε περίπτωση, να είναι περιορισμένες.

(126) Με βάση τα ανωτέρω, η Επιτροπή καταλήγει στο συμπέρασμα ότι οι αρνητικές συνέπειες της κοινοποιηθείσας ενίσχυσης για την παραγωγή ηλεκτρικής ενέργειας από τη μονάδα στο Drax που προβλέπεται να μετατραπεί ώστε να λειτουργεί με βιομάζα, όσον αφορά τις στρεβλώσεις του ανταγωνισμού και τον αντίκτυπο στις συναλλαγές μεταξύ των κρατών μελών στην αγορά ηλεκτρικής ενέργειας αλλά και στις δευτερογενείς αγορές, είναι περιορισμένες και αντισταθμίζονται από τα θετικά αποτελέσματα όσον αφορά τη συμβολή στην επίτευξη του στόχου κοινού συμφέροντος, ήτοι της παραγωγής ενέργειας από ανανεώσιμες πηγές και της μείωσης των εκπομπών CO2 κατά την παραγωγή ηλεκτρικής ενέργειας, ώστε το τελικό αποτέλεσμα να είναι θετικό.

5.2.5. Λοιπές πτυχές — συμμόρφωση με το άρθρο 30 και το άρθρο 110 της ΣΛΕΕ

(127) Στο πλαίσιο της απόφασης στην υπόθεση SA.36196 (2014/N) σχετικά με σύμβαση επί διαφοράς για ανανεώσιμες πηγές ενέργειας, της απόφασης στις υποθέσεις SA.38758 (2014/N), SA.38759 (2014/N), SA.38761 (2014/N), SA.38763 (2014/N) και SA.38812 (2014/N) σχετικά με τη χορήγηση ενίσχυσης μέσω της διαδικασίας FIDeR για πέντε έργα υπεράκτιων σταθμών αιολικής ενέργειας, και των υποθέσεων SA.38762(2015/C)(2014/N) και SA.38796(2014/N) σχετικά με τα έργα μετατροπής των σταθμών παραγωγής ηλεκτρικής ενέργειας στο Lynemouth και στο Teesside, ώστε να λειτουργούν με βιομάζα, το Ηνωμένο Βασίλειο δεσμεύτηκε να προσαρμόσει τον τρόπο υπολογισμού των υποχρεώσεων των προμηθευτών ηλεκτρικής ενέργειας όσον αφορά τις πληρωμές μέσω συμβάσεων επί διαφοράς ώστε να διασφαλίζεται ότι η επιλέξιμη ηλεκτρική ενέργεια που παράγεται από ανανεώσιμες πηγές στην Ευρωπαϊκή Ένωση εκτός του Ηνωμένου Βασιλείου και διατίθεται σε πελάτες εντός του Ηνωμένου Βασιλείου δεν συνυπολογίζεται στα μερίδια αγοράς των εν λόγω προμηθευτών.

(128) Το Ηνωμένο Βασίλειο θα μεριμνήσει για τη μη καταβολή πληρωμών μέσω συμβάσεων επί διαφοράς προτού γίνει η εν λόγω προσαρμογή, ή αν αυτό δεν είναι δυνατό, θα φροντίσει να θεσπίσει ένα μηχανισμό αποζημίωσης των προμηθευτών ηλεκτρικής ενέργειας για τυχόν εισαγόμενη επιλέξιμη ηλεκτρική ενέργεια από ανανεώσιμες πηγές η οποία διατέθηκε στην αγορά προτού αρχίσει να παράγει αποτελέσματα η απαλλαγή αλλά μετά την έναρξη της καταβολής πληρωμών μέσω συμβάσεων επί διαφοράς.

(129) Η δέσμευση του Ηνωμένου Βασιλείου που αναφέρεται στην αιτιολογική σκέψη 127 θα ισχύει και για το κοινοποιηθέν μέτρο. Με βάση τη δέσμευση αυτή, η Επιτροπή εκτιμά ότι ο μηχανισμός χρηματοδότησης του κοινοποιηθέντος μέτρου ενίσχυσης δεν θα πρέπει να εισάγει διάκριση αντίθετη προς το άρθρο 30 ή το άρθρο 110 της Συνθήκης.

(130) Με βάση τα προαναφερόμενα, η Επιτροπή εκτιμά ότι το μέτρο ενίσχυσης για τη στήριξη της μετατροπής της μονάδας στο Drax ώστε να λειτουργεί με βιομάζα που κοινοποίησε το Ηνωμένο Βασίλειο στις 15 Απριλίου 2015 αποσκοπεί στην επίτευξη στόχου κοινού συμφέροντος με κατάλληλο και αναλογικό τρόπο σύμφωνα με τις ΚΓΕΠΕ και συμβιβάζεται επομένως με την εσωτερική αγορά κατά την έννοια του άρθρου 107 παράγραφος 3 στοιχείο γ) της Συνθήκης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η κρατική ενίσχυση την οποία κοινοποίησε το Ηνωμένο Βασίλειο στις 2 Απριλίου 2015 και την οποία προτίθεται να εφαρμόσει το εν λόγω κράτος μέλος υπέρ της εταιρείας Drax Power Limited για τη στήριξη της μετατροπής της μονάδας 1 του σταθμού παραγωγής ηλεκτρικής ενέργειας στο Drax ώστε να λειτουργεί με βιομάζα συμβιβάζεται με την εσωτερική αγορά κατά την έννοια του άρθρου 107 παράγραφος 3 στοιχείο γ) της Συνθήκης.

Άρθρο 2

Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.

Βρυξέλλες, 19 Δεκεμβρίου 2016. Για την Επιτροπή Margrethe VESTAGER Μέλος της Επιτροπής

(1) ΕΕ C 46 της 5.2.2016, σ. 19.

(2) Η Επιτροπή εξέδωσε απόφαση για τα επτά από τα οκτώ έργα ανανεώσιμων πηγών ενέργειας. Στις 23 Ιουλίου 2014 εκδόθηκε απόφαση για μη διατύπωση αντιρρήσεων [C(2014) 5074 final] σχετικά με πέντε έργα υπεράκτιων σταθμών αιολικής ενέργειας (υποθέσεις κρατικής ενίσχυσης: SA.38758 (2014/N), SA.38759 (2014/N), SA.38761 (2014/N), SA.38763 (2014/N) και SA.38812 (2014/N) — Ηνωμένο Βασίλειο, Στήριξη πέντε υπεράκτιων σταθμών αιολικής ενέργειας: Walney, Dudgeon, Hornsea, BurboBank και Beatrice) (ΕΕ C 393 της 7.11.2014, σ. 1)· στις 22 Ιανουαρίου 2015 εκδόθηκε απόφαση για μη διατύπωση αντιρρήσεων [C(2015)168 cor] στην υπόθεση κρατικής ενίσχυσης: SA.38796 (2014/N) — Ηνωμένο Βασίλειο, Έργο συμπαραγωγής ηλεκτρικής και θερμικής ενέργειας αποκλειστικά με βιομάζα στο Teesside (ΕΕ C 406 της 4.11.2016, σ. 1), και επίσης εκδόθηκε τελική απόφαση για μη διατύπωση αντιρρήσεων [C(2015) 8441 final] στην υπόθεση κρατικής ενίσχυσης: SA.38762 (2015/C) (2014/N) — Ηνωμένο Βασίλειο, Επενδυτική σύμβαση για τη μετατροπή του σταθμού παραγωγής ηλεκτρικής ενέργειας στο Lynemouth, ώστε να λειτουργεί με βιομάζα την 1η Δεκεμβρίου 2015 (η απόφαση δεν έχει δημοσιευθεί ακόμη).

(3) Επιλέξιμοι για συμμετοχή στη διαδικασία FIDeR είναι οι σταθμοί ηλεκτροπαραγωγής με συνδυασμένη καύση βιομάζας που έχουν διαπιστευτεί στο πλαίσιο του καθεστώτος στήριξης «Υποχρέωση χρήσης ανανεώσιμων πηγών ενέργειας» (Renewable Obligation — RO) και που υφίστανται πλήρη μετατροπή ώστε να λειτουργούν αποκλειστικά με βιομάζα.

(4) Πρόκειται για το επικαιροποιημένο ποσοστό μετά την κίνηση της επίσημης διαδικασίας έρευνας τον Φεβρουάριο του 2016. Ο συντελεστής φορτίου είχε εκτιμηθεί αρχικά σε 70,5 %.

(5) Από τα στοιχεία που υπέβαλε το Ηνωμένο Βασίλειο σε απάντηση της απόφασης για την κίνηση της διαδικασίας αποσαφηνίζεται επιπλέον η στρατηγική προμήθειας που σκοπεύει να εφαρμόσει ο δικαιούχος.

(6) Ο μέσος συντελεστής καθαρού φορτίου προ της επικαιροποίησης στην οποία προέβη το Ηνωμένο Βασίλειο μετά την κίνηση της διαδικασίας έρευνας (70,5 %) ήταν το γινόμενο του πολλαπλασιασμού της μέσης τεχνικής διαθεσιμότητας 83,7 % με τον μέσο συντελεστή μεικτού φορτίου 83,7 %.

(7) Οι αρχικές παράμετροι λειτουργίας όπως προβλέπονται στην απόφαση για την κίνηση της διαδικασίας είναι: α) κόστος καυσίμου 8,39 (GBP/GJ), β) θερμική απόδοση 38,6 %, και γ) μέσος συντελεστής καθαρού φορτίου 70,5 %.

(8) Το Ηνωμένο Βασίλειο διευκρίνισε ότι ο τροποποιημένος όρος σχετικά με την απουσία κινήτρων για παραγωγή ενέργειας σε αρνητικές τιμές που είχε θεσπιστεί για το γενικό καθεστώς των συμβάσεων επί διαφοράς (SA.36196) δεν ισχύει για το κοινοποιηθέν έργο.

(9) Για περισσότερες πληροφορίες σχετικά με τον μηχανισμό απόδοσης μέσω συμβάσεων επί διαφοράς, βλέπε αιτιολογικές σκέψεις 17 έως 31 της απόφασης της Επιτροπής της 23ης Ιουλίου 2014 στην υπόθεση κρατικής ενίσχυσης: SA.36196 (2014/N) Ηνωμένο Βασίλειο, Μεταρρύθμιση της αγοράς ηλεκτρικής ενέργειας — Σύμβαση επί διαφοράς για ανανεώσιμες πηγές ενέργειας [C(2014) 5079 final]. (ΕΕ C 393 της 7.11.2014, σ. 1).

(10) Το καθεστώς «Υποχρέωση χρήσης ανανεώσιμων πηγών ενέργειας» εγκρίθηκε αρχικά με την απόφαση της Επιτροπής της 28ης Φεβρουαρίου 2001 στην υπόθεση κρατικής ενίσχυσης N 504/2000 — Ηνωμένο Βασίλειο — Υποχρέωση χρήσης ανανεώσιμων πηγών ενέργειας και επιδοτήσεις κεφαλαίου για τεχνολογίες ανανεώσιμων πηγών ενέργειας C(2001) 3267 fin (ΕΕ C 30 της 2.2.2002, σ. 14) και στη συνέχεια υπέστη διαδοχικές τροποποιήσεις. Το καθεστώς «Υποχρέωση χρήσης ανανεώσιμων πηγών ενέργειας» που ισχύει επί του παρόντος εγκρίθηκε από την Επιτροπή με την απόφαση που εξέδωσε στις 2 Απριλίου 2013 στην υπόθεση κρατικής ενίσχυσης SA.35565 (2013/N) — Ηνωμένο Βασίλειο, Τροποποιήσεις του καθεστώτος «Υποχρέωση χρήσης ανανεώσιμων πηγών ενέργειας» (RO) (ΕΕ C 167 της 13.6.2013, σ. 5). Σε μεταγενέστερο στάδιο εγκρίθηκαν ορισμένα ειδικά στοιχεία για τη Βόρεια Ιρλανδία στο πλαίσιο της υπόθεσης κρατικής ενίσχυσης SA.36084 (13/N), Υποχρέωση χρήσης ανανεώσιμων πηγών ενέργειας στη Βόρεια Ιρλανδία (ΕΕ C 167 της 13.6.2013, σ. 1) και για τη Σκωτία στο πλαίσιο της υπόθεσης κρατικής ενίσχυσης SA.37453 (2014/N) Τροποποίηση της SA.35565 — Καθεστώς «Υποχρέωση χρήσης ανανεώσιμων πηγών ενέργειας» (RO) (ΕΕ C 172 της 6.6.2014, σ. 1).

(11) Η ελάχιστη ποσοστιαία απόδοση ορίζεται ως ο ελάχιστος συντελεστής απόδοσης που απαιτείται για την υλοποίηση τέτοιου είδους έργου.

(12) Όλα αυτά τα στοιχεία δημοσιεύθηκαν από τις αρχές του Ηνωμένου Βασιλείου στο έγγραφο «Electricity Generation Costs» («Κόστος παραγωγής ηλεκτρικής ενέργειας»), που είναι διαθέσιμο στην ηλεκτρονική διεύθυνση https://www.gov.uk/government/publications/electricity-generation-costs.

(13) «Electricity Generation Costs December 2013» («Κόστος παραγωγής ηλεκτρικής ενέργειας Δεκεμβρίου 2013»), www.gov.uk/government/publications/electricity-generation-costs.

(14) www.gov.uk/government/publications/electricity-market-reform-delivery-plan.

(15) Βλέπε υποσημείωση 4 της αιτιολογικής σκέψης 10.

(16) Οι εκπομπές από βιομάζα θα υπολογίζονται με βάση τον κύκλο ζωής.

(17) Για περισσότερες πληροφορίες, βλέπε: www.gov.uk/government/consultations/ensuring-biomass-affordability-and-value-for-money-under-the-renewables-obligation.

(18) Εκτός αν ορίζεται διαφορετικά, η μονάδα τόνου αναφέρεται πάντοτε σε ξηρούς μετρικούς τόνους με ξήρανση σε φούρνο.

(19) RISI Global Pellet Demand Outlook (Μελέτη προοπτικής της RISI για την παγκόσμια ζήτηση συσσωματωμάτων ξύλου): www.risiinfo.com/product/2015-global-pellet-demand-outlook-study/.

(20) Ετήσια έκθεση AEBIOM 2015.

(21) Στατιστική έκθεση AEBIOM 2015.

(22) www.gov.uk/government/publications/final-investment-decision-fid-enabling-for-renewables-investment-contracts. Μετά τη δημοσίευση της επενδυτικής σύμβασης, το Ηνωμένο Βασίλειο μείωσε την τιμή άσκησης από 105 GBP/MWh σε 100 GBP/MWh. Η συγκεκριμένη αλλαγή, όμως, δεν αποτυπώνεται στις αναρτημένες στο Διαδίκτυο επενδυτικές συμβάσεις, γεγονός που σημαίνει ότι δεν πρόκειται για τις τελικές εκδοχές των κειμένων.

(23) Ενδεικτικά αναφέρονται οι εταιρείες Davis Group και TANAC.

(24) Shaw Resources, CANFOR, FIBRECO, Pinnacle, Smart Green Shipping, Astec, European Pellet Council — EPC (Ευρωπαϊκό Συμβούλιο Πέλλετ), Pacific Bioenergy, Georgia Biomass, Hancock Group, Onex, DB Cargo, Fram, Enviva, Renewable Energy Association — REA (Ένωση παραγωγών ενέργειας από ανανεώσιμες πηγές), Highland Pellets, Forest2Market, CM Biomass Partners, Westervelt Renewable Energy, Weyerhaeuser, European Biomass Association — AEBIOM (Ευρωπαϊκή Ένωση Βιομάζας), FEDNAV, SGSF, Evolution Markets, USIPA, Scotia Atlantic Drax, Beasley Forest Products, Cosan, NAFO, WPAC, Port of Tyne (Λιμενικές αρχές ποταμού Τάιν), American Forest Foundation.

(25) Forest2Market, Wood Supply Market Trends in the US South 1995 — 2015 (Τάσεις της αγοράς προμήθειας ξυλείας στο νότιο τμήμα των ΗΠΑ την περίοδο 1995 — 2015): www.theusipa.org/Documents/USSouthWoodSupplyTrends.pdf.

(26) Forest2Market, Wood Supply Market Trends in the US South 1995 — 2015 (Τάσεις της αγοράς προμήθειας ξυλείας στο νότιο τμήμα των ΗΠΑ την περίοδο 1995 — 2015): www.theusipa.org/Documents/USSouthWoodSupplyTrends.pdf.

(27) Canfor Pacific Bioenergy, Pinnacle, Onex, FRAM Renewable Fuels, Georgia Biomass, Hancock Natural Resources, Enviva, Highlands Pellets, USIPA και Weyerhaeuser.

(28) Highlands Pellets, Drax, Weyerhaeuser, CM Biomass Partners.

(29) Enviva, NAFO, Drax, Astec, Baesley, Drax, AEBIOM και REA.

(30) Baesley, Astec (βάσει έκθεσης της Forest2Market), FRAM Renewable Fuels, NAFO.

(31) Hancock Natural Resources Group, Βιομηχανία συσσωματωμάτων ξύλου των ΗΠΑ και Highlands Pellets.

(32) Pinnacle, Onex, Scotia Atlantic Biomass, Georgia Biomass, Westervelt Renewable Energy, American Forest Foundation, Drax, Weyerhaeuser, Southern Group of State Foresters (SGSF), CM Biomass Partners και Smart Green Shipping Alliance.

(33) Ο κίνδυνος της έμμεσης αλλαγής χρήσης ξυλείας (Μάιος 2014): https://ec.europa.eu/energy/sites/ener/files/2014_biomass_forest_research_report_.pdf.

(34) Ο κίνδυνος ότι η παραγωγή συσσωματωμάτων ξύλου για μεγάλης κλίμακας παραγωγή ηλεκτρικής και θερμικής ενέργειας θα θέσει εκτός αγοράς άλλους χρήστες της ίδιας πρώτης ύλης, εν προκειμένω της βιομάζας.

(35) Biofuelwatch, Dogwood Alliance, BirdLife, Ευρωπαϊκό Γραφείο Περιβάλλοντος, FERN, NRDC και Southern Environmental Law Center.

(36) «How can global demand for wood pellets affect local timber markets in the U.S. South?» («Πώς μπορεί η παγκόσμια ζήτηση συσσωματωμάτων ξύλου να επηρεάσει τις τοπικές αγορές ξυλείας στο νότιο τμήμα των ΗΠΑ;») Forisk Consulting, Μάιος 2015: www.forisk.com/blog/2015/06/02/how-can-global-demand-for-wood-pellets-affect-local-timber-markets-in-the-u-s-south/.

(37) Συγκεκριμένα, η τιμή που καταβάλλεται για το δικαίωμα συγκομιδής.

(38) Graphic Package International Inc. — GPII, American Forest & Paper Association — AFPA (Αμερικανική Ένωση Δασών & Χάρτου) και Westrock.

(39) Κατά την περίοδο 2009-2015, η μέση τιμή εισαγωγής συσσωματωμάτων ξύλου στο Ηνωμένο Βασίλειο ήταν 194 USD/τόνο (με τιμή CIF 175 USD/τόνο). Κατά την ίδια περίοδο, το μέσο κόστος υπερπόντιας μεταφοράς (περιλαμβανομένου του ναύλου, της φόρτωσης και της μεταφοράς στον λιμένα) ανερχόταν σε 46 USD/τόνο. Αν ληφθούν υπόψη τα κέρδη των μονάδων παραγωγής, το κόστος της ξυλείας (μετά τη συγκομιδή, στην πύλη της μονάδας παραγωγής συσσωματωμάτων ξύλου) ανερχόταν, κατά μέσο όρο, στο 34 % της τιμής εισαγωγής. Σύμφωνα με την ίδια έκθεση, το κόστος συγκομιδής και μεταφοράς στη μονάδα παραγωγής ανέρχεται σε 22 USD ανά GST (Green Short Tonne, που ισοδυναμεί με 49,3 USD ανά ξηρό μετρικό τόνο).

(40) Karen Lee Abt, Robert C. S., Christopher S. Galik και Kenneth E. Skogn. 2014. «Effect of Policies on Pellet Production and Forests in the U.S. South» («Αντίκτυπος των πολιτικών στην παραγωγή συσσωματωμάτων ξύλου και τα δάση στο νότιο τμήμα των ΗΠΑ»): www.srs.fs.usda.gov/pubs/47281.

(41) Στα στοιχεία που κοινοποίησε τον Απρίλιο του 2015, το Ηνωμένο Βασίλειο είχε δηλώσει κόστος καυσίμου 8,39 GBP/GJ. Στα πρόσθετα πληροφοριακά στοιχεία που υποβλήθηκαν τον Αύγουστο του 2015, η εκτίμηση αυτή επικαιροποιήθηκε σε 8,40 GBP/GJ.

(42) Το Ηνωμένο Βασίλειο υπέβαλε επίσης έκθεση της Ricardo Energy&Environment.

(43) http://biomassmagazine.com/articles/13137/export-industryundefineds-impacts-on-southern-forests-markets.

(44) www.usendowment.org/images/Forests2Market_Pellet_Report_11.2015.pdf.

(45) Με την εξής σύνθεση: 0,25 εκατ. GT ροκανίδια και πριονίδια· σχεδόν 2 εκατ. GT ξυλοπολτό, περίπου 0,97 εκατ. GT βιομηχανική στρογγυλή ξυλεία και 0,056 εκατ. GT στρογγυλή ξυλεία πρίσης.

(46) Βλέπε επίσης τις αποφάσεις της Επιτροπής στις υποθέσεις SA.38758 (2014/N), SA.38759 (2014/N), SA.38761 (2014/N), SA.38763 (2014/N) και SA.38812 (2014/N)· C(2014)5074 final· ΕΕ C 393 της 7.11.2014, σ. 1) και στις υποθέσεις SA.38796 (2014/N)· SA.387962 (2015/C) (2014/N) (η απόφαση δεν έχει δημοσιευθεί ακόμη) που αφορούν τον προσπορισμό οφέλους από παρεμφερή ενίσχυση στο πλαίσιο σύμβασης επί διαφοράς.

(47) ΕΕ C 200 της 28.6.2014, σ. 1.

(48) Ο απαιτούμενος στόχος για το Ηνωμένο Βασίλειο είναι η παραγωγή ενέργειας από ανανεώσιμες πηγές σε ποσοστό 15 % και το 2013 το ποσοστό παραγωγής ενέργειας από ανανεώσιμες πηγές ήταν 5,1 % (2013) — (SWD (2015)117 final).

(49) Βλέπε οδηγία 2009/28/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με την προώθηση της χρήσης ενέργειας από ανανεώσιμες πηγές και την τροποποίηση και τη συνακόλουθη κατάργηση των οδηγιών 2001/77/ΕΚ και 2003/30/ΕΚ (ΕΕ L 140 της 5.6.2009, σ. 16) και την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (ΕΕ L 275 της 25.10.2003, σ. 32) και επίσης την ανακοίνωση της Επιτροπής στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών της 15ης Δεκεμβρίου 2011 με τίτλο Ενεργειακός Χάρτης Πορείας για το 2050 [COM(2011) 885 final].

(50) Βλέπε αιτιολογική σκέψη 6 της παρούσας απόφασης.

(51) ΕΕ C 393 της 7.11.2014, σ. 1.

(52) Βλέπε αιτιολογική σκέψη 17.

(53) Βλέπε ενδεικτικά την απόφαση στις υποθέσεις SA.38758 (2014/N), SA.38759 (2014/N), SA.38761 (2014/N), SA.38763 (2014/N) και SA.38812 (2014/N) — Ηνωμένο Βασίλειο, Στήριξη πέντε υπεράκτιων σταθμών αιολικής ενέργειας: Walney, Dudgeon, Hornsea, Burbo Bank και Beatrice — C(2014) 5074 final, (ΕΕ C 393 της 7.11.2014, σ. 1)· την απόφαση στις υποθέσεις SA.38796 (2014/N) — Ηνωμένο Βασίλειο, Έργο συμπαραγωγής ηλ